text:
- Publiceret den 24 mai 2011
- Víst: 20043
Tá ið spurt verður, hví hesin hagaparturin eitur Fløtur, verður ofta víst til økið innangarðs frá Garðará og eystureftir, sum verður kallað Eysturi á Fløtum. Hetta hevur verið ein vøkur fløta, og tað er alt, ið bendir á, at henda fløtan er upprunin til navnið á haga partinum.
Tann gamli hagaparturin - og tann nýggi
Tann gamli hagaparturin - Fløtur - hoyrdi til Suðurhelvt saman við Líðini og Sáttarenni. Fløtur vóru 422 ha., og í sambandi við uttangarðsútskiftingina varð upplýst, at 214 seyðir vóru í haganum.
Líðin var/er grannahagi hjá Fløtum, men av tí at teir altíð lógu saman í býti, var einki ávíst mark teirra millum. Tó so, Stígsgil var altíð roknað sum mark í Hjøllunum, og Fløtur høvdu altíð seyð gangandi hesumegin í Tyrli, meðan flatnaseyður ikki lá hægst í Teigunum.
Móti funningsmonnum gekk markið eftir Navunum í Skeggjanøvina og haðani í varðan á Skarðinum. Varðin á Skarðinum stendur eitt sindur sunnan fyri vegin, og haðani gekk markið í Stórá, ið var mark móti Dalinum.
Í 2004 gjørdist Fløtur aftur ein sjálvstøðugur hagapartur, men er nú 2 mk. og 8 gl. Markið ímóti Dalinum gongur eftir Gráfelsrustini, oman ímóti Stórá - heiman fyri Líkstein - og niðan í vegin. Síðani gongur tað nakað út við vegnum og so oman aftur í Stórá heiman fyri Steinin í Hórisgrøv, og haðani er Stórá so mark úteftir. Markið ímóti Líðini er óbroytt frá 1989.
Áseyðatalið á Fløtum er nú 175.
NB! Tað, ið verður skrivað eftirfylgjandi, viðvíkur bara tí gamla hagapartinum - fram til 1990.
Tær á Skúvadali 47 seyðir
Tær Eysturi á Høvdinum 12 "
Tær Oman av Eggini 20 "
Klubbafylgið 25 "
Kleppærnar 21 "
Bakkafylgið 12 "
Tær Heiman av Skarði 23 "
Sandafylgið ( Sandærnar) 45 "
Haraftrat vóru so 18 røktingaær, sum lógu ymsastaðni í haganum.
Samanlagt 223 áseyðir.
Kenning - Feli
So langt aftur í tíðina, sum nakar veit, hevur hagin ligið í fela, men tað er okkurt, ið bendir á, at miðskeiðis í 18. øld hevur ein partur verið kenning.
Ból
Bólið við Antarstein
Røktingarmenninir á Fløtum kallaðu henda steinin Antarstein. Bólið var ætlað til Skarðærnar, men tær tóku ongatíð bólið.
Bólið Heimi í Fúss
Har stóðu Kleppærnar og Tær Heiman av Skarði. Kleppærnar lógu frá Leitinum og heim um Grønadal, men tað var mest Grønadalsseyður, sum kom í hetta bólið. Frá Grønadali og heimeftir lá Skarðaseyðurin. Fyrr var tað soleiðis vorðið, at Líðin átti seyð, viðhvørt upp í 18 ær, heimi í Kleppónum, og tær vóru eisini í hesum bólinum. Hesar ærnar vóru ongatíð heimi í Líð, tær gingu altíð her um Grønadal og Heimi í Skriðum.
Men tað hevur helst altíð verið eitt sindur av kapping millum hagarnar - eisini millum Fløtur og Líðina, sjálvt um hesir lógu saman - so Fløtur høvdu eini 10 - 15 seyðir gangandi í Tyrli. Tær vóru kallaðar Tyrlærnar; tær lógu eftir Tyrlarustini og líka upp á Tyril og høvdu støðu heimi á Múla. Men, sum tíðin leið, og menninir eldust og fullu frá, so fóru tær í Kleppónum hjá Líðini burtur, og Tyrlærnar fóru sama veg.
Bólið Heimi undir Leiti
Hetta er ikki nakað serliga gamalt ból, tí tað stóð í Rættarálini, men tey á Rætt fingu ongatíð nakað gottgjørt fyri bólið.
Tann ytri seyðurin í Kleppónum - sum lá frá Leitinum og heim móti Grønadali - kom í hetta bólið.
So koma vit til Klubbafylgið, sum hevur eina serliga søgu: Fyrr var tað ikki óvanligt á várgongu at fara á Foldarskarð eftir nøkrum fáum óm - einum parti av Gráfelsónum - sum lógu inni í Gráfelli og um Foldarskarð. Tær vórðu so riknar niður gjøgnum Gráfelsstíggin, heim móti Bustini og so yvir um Stóruá. Seinni avdankaðist hetta fylgið, tær løgdust uppi á Klubbanum, niðan undir brúgvarnar, og fóru ongatíð heimaftur - tær høvdu heldur ongan rætt at vera har. Klubbærnar komu eisini at standa Heimi undir Leiti.
Nú er meir seyður í Kleppónum, so tær streingja á frá Grønadali og úteftir, so nú er Klubbafylgið meir og minni avhagað og liggur lægri her um Leitið.
Í hesum sambandi kunnu vit eisini nevna Bakkafylgið, ella Bakkærnar. Bakkærnar lógu mest heim við Stórá og vitjaðu viðhvørt nakað niðan í gjøgnum gilini í Katriniheiðum. Bakkærnar høvdu einki ból, men komu til hús, meðan veturin var.
Bólið undir Hjallanum
Tað var ætlað til seyð, sum lá Heimi á Leiti og uppi á Klubbanum, men seyðurin tók ongatíð tað bólið.
Bólið á Hjallanum
Tvey ból hava verið á Hjallanum. Annað hevur verið serliga vítt, men teir hava so flutt tað út á tað hægsta á sjálvum Hjallanum. Men teir hava gjørt tað bólið minni og smalri, enn tað heimara var. Neyvan hevur seyðurin tikið hasi bólini, men tey hava verið ætlað til Kleppærnar, sum eru komnar út undir Krákureiðrið og hava staðið har.
Gimbrabólið
Hagar komu Tær Oman av Eggini og Tær úr Tjørnudalinum, men tað dankaði seg av, tá ið seyðabólið varð gjørt. Eisini varð eitt ból gjørt til hesar ærnar eystan fyri garðin, fyri at tær ikki skuldu koma í Seyðabólið, men tær tóku tað ikki.
Seyðabólið
Tær Oman av Eggini og Tær úr Tjørnudalinum komu í Seyðabólið, tá ið Gimbrabólið var avdankað. Her høvdu eisini Sandærnar støðu, men navnið Sandærnar man ikki vera so gamalt, tí teir gomlu nevndu tær Gráfelsærnar. Sandaseyðurin fór gjarna ikki heim undir Sandar fyrr enn í juni og kom so við og við út aftur um hálvan september.
Hetta bólið er ikki so gamalt, tí niðri á bakkanum stóð tað Gamla Seyðabólið, sum kanska hevur verið tað elsta bólið í haganum. Oman fyri tann stóra steinin sæst ein vøllgarður, men seinn er so velt har, og tá hava teir helst tikið av garðinum. Kortini sæst, at bólið hevur havt eitt gamalt snið - tað er nógv víðari.
Hetta yngra bólið er longri og smalri, og tað er ikki so gamalt, tí tað er komið aftan á, at Nýggjagerði er gjørt. Hetta vita vit av tí, at tey í Horni fingu eitt stykki Heimi á Heygunum aftur fyri grundstykkið, so hetta bólið og Bólið undir Leiti eru helst tey yngstu bólini innangarðs.
Hetta bólið bleiv gjørt til Tær Oman av Eggini, so tær ikki skuldu koma í Seyðabólið, men tær tóku ongatíð tað bólið.
Bólið í Eyganum
Tær ærnar, ið komu í hetta bólið, lógu niðan við Gjónni og fóru yvir á Grøvina eysturi á Dal.
Bólið Eysturi á Bakkanum
Seyðurin, sum lá við Gráusteinar, undir Rókarbrúnni, undir Skúvadals- skarði og í hálvum Teigunum, stóð í hesum bólinum. Tær stoyttu úr Teigunum og eystur undir Rók og so oman í Bólið á Bakkanum, sum stendur niðast á bakkanum heiman fyri Hagarustina.
So var eitt fylgi, ið varð kallað Fylgið Eysturi á Høvdinum, sum plagdi at vera eini 12 - 14 ær. Tær høvdu mestsum altíð støðu Eysturi í Hjøllum. Eitt lítið undirlendi er beint undir Høvdinum, og har kláraðu tær seg, men tá ið harðast leikaði á, komu tær heim. Eisini kundi onkur standa Eysturi í Høvda ella har á leið, men teir gomlu søgdu tað, at Tær á Høvdinum máttu ikki fara ov langt eystur, tí blivu ov nógvar har eysturi, koyrdu tær hvørja aðra útav, tí støðurnar vóru so smáar.
Bólið undir Klubbanum ella Líðærnarbólið
Eingin minnist seyð hava staðið í hesum bólinum, men onkur heldur tað hava verið ætlað til líðarseyð, ið, sum kunnugt, fyrr gekk høgt í Middagsfjalli.
Seinast í 1960unum varð avgjørt at gera seyðahús í øllum høgunum á Suðurhelvt, og í 1969 varð viðtikið á hagafundi at býta eitt til gyllinin úr felanum og selja restina fyri at fáa pening til bygging av seyðahúsum.
Fyrsta seyðahúsið á Fløtum var bygt Heimi undir Leiti. Tað varð bygt seinast í 1960unum. Arni Brattaberg, ið hevði verið vegformaður, tá ið Gjógv fekk vegasamband, var í 1960unum vegformaður á Oyggjarvegnum. Hann var so beinasamur at lata haganum gamlan við, sum kundi brúkast til betongformar og annað.
Tá ið húsið undir Leiti var liðugt stoypt, vóru formarnir brúktir til Húsið oman fyri Fússagerðið. Hetta húsið var bygt í 1971.
Triðja seyðahúsið varð bygt Eysturi undir Hamri. Ein stórur partur av stoypisandinum varð borin av Malinikletti. Hetta húsið var hildið at vera stórt, tí onkur nevndi tað kirkjan.
Í 1972 var viðtikið at gera seyðahús í Eyganum eystan fyri Gjógv, og tað varð tikið í brúk í 1973.
Miðskeiðis í 1950unum varð avgjørt at gera hoyggjhús Eysturi í Geilini - eystur av niðara enda á kirkjugarðinum. Húsið varð laðað upp av gróti. Tað var lagaligt at fáa grót av tí gamla garðinum, ið har hevði verið. Sivert á Fløtti (Sivert Martin Joensen, f. 1901) fekk til uppávu at gera yvirtromina. Eisini gjørdi hann allar bindingar - alt fall so væl - so tað var eitt snøgt hús, ið har kom at standa. Hetta húsið kom at lætta nógv um hjá røktingarmonnunum. Fyrr gingu teir hús úr húsi eftir hoyggi, ið líknað var á gyllinin, men nú koyrdu eigararnir sjálvir hoyggið her eystur, so nú var alt á einum staði. Tá ið Elementvirkið kom Eysturi á Fløtum, gjørdust umstøðurnar hjá hoyggjhúsinum ikki so góðar, so at í 1986 gjørdi Jógvan Nónsgjógv, f. 1931, eitt nýtt hoyggjhús Eysturi í Eyrholuni. Tað gamla bleiv so niðurrivið, men hetta var eitt gott umbýti.
Rættir
Vit vita um fýra rættir á Fløtum: Eysturi á Bakka, Heimi á Hjallanum, Oman fyri Nýggjagarð og við Eyrholuna.
Raksturin til rættina hevur verið heim eftir Bakkanum og so niðan í rættina. Síðani rættin var avdankað, hevur hon verið brúkt til tarakøstar, og mongum rekatræi hevur hon eisini "hýst" gjøgnum árini. Ein rættuliga stuttlig frásøgn er knýtt at hesi rættini, og hon ljóðar soleiðis: Tað hevði frá gamlari tíð verið siður, at presturin á Nesi slapp at hava eina ær gangandi á Fløtum, men einaferð teir vóru á fjalli og vóru komnir í rætt, tók Gamli Jógvan á Fløtti (Joen Sigvardsen, f. 1820) og bant ærina út.
Vit hava til stuttleika kannað eftir, hvør ið var prestur á Nesi, tá ið Jógvan var í bestu árum. Kanningin vísir, at tað má helst vera ein av hesum trimum, ið hevur átt ærina, ið Jógvan bant út: Jørgensen, ið var prestur frá 1849 til 1853, Prytz, ið var prestur frá 1853 til 1857 ella Hammershaimb, ið var á Nesi frá 1862 til 1878. Sum tað sæst, var Hammershaimb16 ár á Nesi, meðan Jógvan var í bestu manndómsárum, so kanska var tað ærin hjá Hammershaimb, prósti, ið varð útbundin? Tað frættist skjótt til Havnar, at ærin hjá Nespresti var útbundin, og myndugleikarnir komu norður til Gjáar. Tá ið teir komu inn á Fløtt, sat Jógvan og karðaði og latst sum einki, hóast hann visti, at teir vóru í bygdini. Tá tók ein av løgrættumonnunum til orða og segði: "Hold op med din karden, Joen!" Jógvan hugdi ikki upp, men tað læt í honum: "Her karder jeg".
Ikki er tað heilt greitt, hvat síðani hendi, men líkamikið, myndugleikarnir gjørdu skjótt av - rýmdu út - og fóru av bygdini aftur sum av torvheiðum. Neyvan mundi tað vera atburðurin hjá Jógvani, ið fekk myndugleikarnar so lættliga av húsum. Heldur mundi tað vera tað, at Jógvan hevði rørt so dúgliga í landtunnuni, at ramur landroykur stóð út um dyrnar.
Aftan á at Nýggigarður varð gjørdur fyrst í 1900, fóru teir at gera eina nýggja rætt uttan fyri garðin Heimi á Hjallanum. Hetta vísti seg ikki at vera nakað serliga væl valt pláss til rætt, tí her var so vátligt, og eisini var raksturin hjá Eystaru Gongu so langur heim við garðinum, at tað gekst ofta illa at reka.
Hetta var so tann næstelsta rættin, og hon var brúkt til umleið 1925.
á Gomlu Flatnarætt
Tann triðja rættin varð so gjørd oman fyri garðin, undir Sniðgøtuni, tætt við Neytageilina. Her var so nógv turrrari lendi enn Heimi á Hjallanum, og raksturin heim við garðinum var eisini munandi styttri. Klæmint Niðri í Geil (Clement Joensen, f. 1849) átti eitt gróthús beint oman fyri garðin - eitt sindur uttan fyri Geilina. Gróthúsið var mestsum niðurdottið, tá ið rættin var í gerð, so teir fingu grótið til rættina. Samsýningin, ið Klæmint fekk fyri grótið, var ein ærull um várið eina ferð. So høgt var ull í metum tá. Henda rættin varð tikin í nýtslu umleið 1925 og varð brúkt seinastu ferð á várgongu 26. juli í 1979.
Á skurðfjallinum í 1975 varð á fyrsta sinni roynt at reka líðarseyð í gjøgnum Hjallarnar og í hesa rættina. Royndin eydnaðist væl. Á skurðfjallinum 1979 varð tann núverandi stásiliga rættin við Eyrholuna tikin í brúk. Hon verður brúkt sum felagsrætt fyri hagapartarnar Fløtur og Líðina.
Gerði
Fússagerðið var innlagt í????
Á hagafundi 25.09.75 varð viðtikið at gera seyðagerði Eystan fyri Gjógv.
Rakstur
Tann raksturin, ið vit fara at umrøða her, var áðrenn tann nýggja rættin kom niðri í Geilini. Vanliga vóru trý fjøll: várgonga, skurð og klipping, og mest varð gingið í hagan undan skurðfjallinum fyri at hyggja eftir teimum størstu lombunum til brundseyðir.
Gimburlombini mátti man eisini kenna, so at skil skuldi vera í sleppingini.
Oftast hevur tað verið soleiðis, at tað hevur verið ein maður, ið hevur skipað fyri, men hann ráðførdi seg sjálvandi altíð við hinar røktingarmenninar, nær ið farast skuldi á fjall. Tá ið so fjalldagurin var ásettur, og líkindini vóru góð, varð aftanvarsul givin, og samstundis varð sagt frá, at tað varð begint aftur um morgunin. Vanliga vóru eingi hús stongd, og tey, ið vistu av fjalli, svóvu so altíð fyri opnari hurð. So varð begint aftur um morgunin, við at onkur av røktingarmonnum gloppaði hurðina og rópti: "Fjallboð!" Rópt varð so spakuliga sum møguligt fyri ikki at órógva alt húsfólkið, men røktingarmaðurin fór ikki víðari, fyrr enn onkur hevði svarað aftur, tí hann mátti vera vísur í, at onkur var vaknaður.
Heimara Gonga (Fyrra Gonga)
Á Fløtum samlaðist fjallskipanin gjarna yviri í Túni, og tá ið so allir vóru komnir, og gjøtlað var um líkindini, so varð farið. Síðani gingu allir heim á Skarð, har fjallskipanin skipaði seg. Vanliga fóru 6 mans niðan eftir Bustini og niðan eftir Gráfelsrustini fyri at reka í gjøgnum Gráfelsrøkurnar heimanfyri í Gráfelli. Um summarið kundi ovasti maður við hvørt fara heilt á toppin á Gráfelli. Ein maður fór niðan í brekkuna oman fyri Fossin í Keri at sita fyri har.
Restin av fjallskipanini mannaði seg so frá Støðlafløtuni og niðan undir brúnna, og ein maður fór upp á Bláaberg at forða fyri, at seyðurin fór eftir Bláabergi og inn í røkurnar oman fyri Lítlabarm. Seyðurin kom so gjøgnum Gráfelsrøkunar og varð stoyttur niður gjøgnum Sandarstígar og oman á Støðlafløtuna. Roynt varð at fáa seyðin so langt oman á Blotan sum møguligt, og síðani varð alt rikið á Skarðið.
Á Skarðinum skipaði fjallskipanin seg av nýggjum. Einir 6 mans fóru út gjøgnum Skriðurnar, meðan restin mannaði seg frá Skridnabrúgv og omaneftir. Allir fylgdust so úteftir, men best var, at teir ovastu menninir gingu fremstir. Tað varð ikki farið uppá oman fyri Grønadal, men gjøgnum Rókina í Grønadali, tætt undir brúnni, og so gjøgnum ta Ytru Rókina og úteftir.
Allur Tjørnudalurin varð tikin við í Heimaru Gongu, so stoytt varð oman heiman fyri Keldurnar. Síðani varð rikið oman á Brekkur og oman eystur um viðtøkugarðin og heim í rættina. Seinni broytti man rættina, so rekast kundi í hana bæði eystanífrá og heimanífrá.
Hagin er slættur, so ofta vóru eldri menn og heilt ungir dreingir á fjalli. Teir kviku, ungu menninir vóru í erva, tí har ráddi um at ganga skjótt fyri at koma út í Tjørnudal og so omanfyri., men tað rakst gjarna væl, tí seyðurin var spakur.
Eystara Gonga (Seinna Gonga)
Eystaru Gongu varð gingið niðan á Brekkur, har man skipaði seg. 6 mans fóru eystur í Hjallar, og tað vóru ungir og djarvir menn. Teir skipaðu seg soleiðis, at teir fylgdust allir eystur gjøgnum Kálvhjalla, líka heim á Múlarustina, og so fóru tríggir mans niðaneftir - ein skuldi í Rók og tveir í Breiðhjalla. Tríggir vóru so í Kálvhjalla, men tann eini av teimum fór niður á Múlan og gekk vestur gjøgnum Høvda, um nakar seyður skuldi verið har. Hinir bíðaðu at reka, til teir roknaðu við, at maðurin í Høvda var niðurkomin, men tá ið komið verður vestur móti Stígsgili, sæst niður í Høvda, og har varð bíðað, til maðurin kom upp.
Hinir 9 menninir fóru so niðan eftir Eggini og mannaðu seg nakað langt niðan í Teigarnar, men Fløtur áttu onkra hendinga seyð í Tyrli, so ein maður plagdi at fara eystur á rustina í Rók og seta seg í tann stíggin, sum er í brúnni oman fyri Rók, fyri at seyðurin ikki skuldi seta upp har. Tá ið so rókarmaðurin kom, varð seyðurin stoyttur oman um Rókarbrúnna.
Teir, sum vóru á Eggini, róku gjøgnum Teigarnar, og tann ovasti maðurin gekk eftir Rókarbrúnni. Tá ið teir komu eystur ímóti Gráusteinum, steðgaðu teir eftir hjallamonnunum fyri ikki at reka seyðin í Hjallarnar. Tá ið so rókarmaðurin kom, komu teir omaneftir so pø á pø, og nú fóru allir at reka, meðan teir niðastu høvdu mannað seg oman við Gjónni og oman á Rundingina.
Hjallamenninir róku heimeftir, og høvdamaðurin gekk gjarna heim gjøgnum bakkan, men seinni leyp nakað burtur, so har varð ikki gangandi. Høvdamaðurin gekk knappliga heim móti Høvdinum og fór so niður í Hagan, meðan ein maður fór gjøgnum Strikið undir Høvdinum. Restin gekk so heim yvir Høvdinum. Síðan varð alt rikið oman móti bólinum eystan fyri Gjógv og so heim eftir bakkanum, heim við garðinum og í rættina.
Seyðurin gjørdi ofta skjótt heim við garðinum, so tað ráddi um at hava onkran kvikan heim- fyri, so einki slapp.
Eystara Gonga var kanska heldur verri at reka enn Heimara Gonga. Tað er soleiðis við seyði, at hann má rekast, har hann er vanur at vera - tað er so ringt at tvinga seyð. Til dømis gekk seyðurin í Tjørnudalinum eystur um Eggina og eystur í hálvar Teigarnar. Tá ið tú so rakst tann seyðin eystur undir Skarð og eystur undir Rók, so vildi hann bara sleppa heim um aftur Gjónna, tí hann var ikki vanur at vera har. Sovorðin seyður er ikki vargur, men tá ið hann verður tvingaður , so hevur hann hug at leypa á.
Varg vildi man annars ikki hava í haganum, so var tað onkur ær, sum var heldur balstýrin, so varð hon tikin. Eysturi í Hjøllum kundi onkur seyður hava lyndi til at verja seg niðri í bakkanum, og fekk man hendur á slíkan seyð, so varð hann tikin.
Nú vit hava nevnt fjallgongu, er tað ikki av leið eisini at nevna, at tað fyrr ikki man hava verið so óvanligt at skeinkja á rættini, tí tað var sagt, at Óla Kristian í Geil ( Ole Christian Klein, f. 1871), ið var avhaldsmaður, helt lítið um tann gamla skikkin at skeinkja á rættini. Hann talaði at, og tað varð honum eftirlíkað - tá var rættin Heimi á Hjallanum.
Várgonga 1988
Jákup í Nýggjustovu ( Jacob Joensen, f. 1791)
Jógvan í Nýggjustovu ( Joen Jacobsen, f. 1817)
Jóhan í Nýggjustovu ( Johan Joensen, f. 1858)
Kristjan Jacob í Nýggjustovu ( Christian J. Joensen, f. 1886)
Pætur í Nýggjustovu ( Pætur Joensen, f. 1920 valdur 1964, men hevur gingið í haganum saman við pápa sínum frá barnsbeini av.
Erling í Nýggjustovu ( Erling Joensen, f. 1935) valdur 1964 Jógvan í Barbistovu ( Joen Poulsen, f. 1806). Jógvan var ættaður úr Barbistovu í Gøtu og giftist við Onnu Kathrinu Hejnedatter úr Jákupsstovu.
Heini í Jákupsstovu ( Heine Joensen, f. 1835)
Jógvan í Jákupsstovu ( Joen Joensen, f. 1862). Jógvan var bara 8 ára gamal, tá ið pápi hansara - Heine Joensen - doyði, so tað er óvist, hvør røktaði, til Jógvan tók við. Húskallar vóru í Jákupsstovu um hetta mundið, so tað er møguligt, at onkur av teimum hevur røktað, áðrenn Jógvan kom til mans.
Dia í Jákupsstovu ( Heini Andreas Joensen, f. 1889)
Jógvan á Fløtti ( Joen Sigvardsen, f. 1820)
Gamli-Sjúrður í Hoygarðinum ( Sivert Joensen, f. 1852)
Julius í Hoygarðinum ( Julius Joensen, f. 1913) valdur 1934 og røktaði til 1953.
Sigurd í Bíggjarlagnum ( Sigurd Niclasen, 1933) valdur 1953 og gavst í 2009.
Burtur í haga
Ætlaði man sær at fara heim í Kleppærnar, so varð farið niðan undir Brekkur - heiman fyri Blásastovugróthúsið - og upp um garðin á einum steini. Tað var eitt so gott spor at stíga á á tí steininum, og tann vegin gingu teir altíð. Síðan varð farið eftir Sniðgøtuni niðan á Brekkur og gjarna niðan á Sandin í Tjørnudalinum - undir Gomlu Skriðu. Ofta kundi man tá eisini gera eitt lítið rend eitt sindur longur eystur í Tjørnudal.
Nú gekk leiðin longur heim - heim um Moyggjagil, heim undir Grønadal, og so fór man gjarna niðan í Grønadal. Tá ið man hevði hugt seg um í Grønadali, varð farið heim eftir Skridnabrúgv - og eisini undir brúnni. Soleiðis gekk man heimeftir, niðan í Fløttin í Skarðinum og heim til markið móti Funningslíð. Fyrr var einki marknahegn, og tí kundi man hyggja eitt lítið sindur út á Hvíthamar í Funningslíð, tí við hvørt høvdu onkrar flatnaær lyndi at ganga har út.
Síðani fór man lágt út aftur gjøgnum hagan - stundum hægri, stundum lægri, alt eftir, hvar seyðurin lá, og so var hesin túrurin liðugur. Men onkran annan dag kundi man so fara longur niðan - bæði í Ytru Skriðum og Heimaru Skriðum. Hetta var mestsum ein eykatúrur at hyggja eftir teimum, ið lógu hægri.
Hetta var hagagongdin í Heimaru Gongu í teirri tíðini um summarið og út á heystið, tá ið seyðurin er uttan fyri garðin.
Sandarnir
Fløtur áttu, sum kunnugt, eisini eitt fylgi upp á 50 seyðir heimi undir Sondum, men tú fórt gjarna ikki har heim sama dagin. Tá ið man fór heim undir Sandar, hevði man mestsum gjørt seg út til at fara har, og tá hugsaði man ikki so nógv um annað, tí tað var so langt at fara. Man fór frá húsum heim eftir Mannavegnum, nakað heim um Heimasta Ból, upp um Bustina og heim undir Sandar.
Síðan gekk man yvir millum Kráirnar og hægri, yvir á Støðlafløtu og yvir undir urðarnar undir Bláabergi. Flatnaseyðurin lá gjarna høgt á Støðlafløtu, uppi undir Sandarstígum, á Bláabergi og í Gráfelsrókunum heimanfyri, men ikki á Fossinum í Keri og har á leið, meðan Dalaseyður kom lægri yvir eftir tann vegin móti Fossinum í Keri, Handara Keri og niðan í gjøgnum urðarnar undir Bláabergi.
So varð fariðupp gjøgnum Sandarstígar, høgt gjøgnum Gráfelsrøkurnar og á Gráfelsrustina. Á Breiðarókshamaranum varð so hugt inn í Gráfelli. Eftir Gráfelsrustini varð so gingið oman á Skarðið, út undir Skridna- brúgv, fyri tað mesta út á Leitið, oman um Brekkur og til hús. Tað var mest um heystið, at man fór heim undir Sandar, sjálvt um onkur summartúrur eisini varð gjørdur. Um heystið fór man so at kanna, hvussu mong veðurlomb og hvussu mong gimburlomb vóru í haganum - hetta mátti man vita, áðrenn farið varð á fjall.
Umráðandi var eisini at kanna tað, sum best lá við - átti ein slík ær gott gimburlamb, so varð tað slept. Longu um 20. september kom Sandarseyðurin út og legðist eystur í Hjallar. Ta fyrstu tíðina gekk sumt av seyðurin kortini ímillum - kom út, tá ið illveður var, og fór heim aftur, tá ið tað blíðkaði.
Eystara Gonga
Tá ið tú fórt eystur á Dal, fórt tú eystur undir Hamar og um garðin miðskeiðis millum Gerðishornið og Æðustíggin. Síðani gekst tú eystur undir Bólið í Eyganum og eystur á Hagarustina og hugdi eystur í Hagan. Har var vanliga ikki nógvur seyður um summarið, men kortini lá altíð onkur lágt har eysturi.
Eftir Hagarustini gekk leiðin so niðaná, og vanliga gjørdi man eitt legg eystur á Høvdið, tí Fløtur áttu einar 12-14 seyðir har. Av Høvdinum sást so væl niður í allan Hagan, og soleiðis slapp man frá at fara har. Men tær kundu eisini vera eystari í Hjøllunum, og var tað seinnapart á degi, so kundi man fara eitt sindur eystur í Hjallarnar, tí man visti av royndum, at seinnapart á degi ótu tær seg altíð heimaftur móti Høvdinum. - Seinni gjørdist tann seyðurin so styggur, at alt bleiv niðurtikið.
Síðani komst tú heim aftur sama veg eftir rásini, fórt niðan undir Gráu Steinar, krússaði um Dalin eystan fyri Gjónna - alt eftir hvussu seyðurin lá - líka eystur undir Skarð.
Oman fyri Rókarbrúnna áttu Fløtur bara onkun hendinga seyð - tað var mest Líðarseyður, sum kom um Skúvadalsskarð og inn í Rók. Har eysturi í Rók er so lítil valling, meðan har heimi undir Heyggi er betri.
Serliga seint á degi kundi Flatnaseyður fara upp á Rókarbrúnna, men tað vanliga var, at tær fóru eystureftir undir Skarðinum, niðan undir urðarnar undir Landmiðsklettinum og heim í hálvar Teigarnar. Tær úr Tjørnudalinum komu eystur á Eggina og gingu so ímóti teimum.
Tú gekst til tann seyð, ið her var, og so heim í gjøgnum Teigarnar, heim á Eggina og altíð á Rásina í Ovara Tjørnudali. Gingið bleiv heim til Gomlu Skriðu, og vanliga varð ikki farið heim um Klubban henda túrin, men oman Brekkur og so til hús.
Røktingarmaðurin hugleiðir
Røktingarmaðurin hevur ymsar uppgávur. Hann skipar fyri øllum, ið hevur við hagan at gera. Hann avger, nær farast skal á fjall, og hann skipar fyri øllum fjallinum. Hann fylgir við, hvør ið eigur á fjall, og hann gevur aftansvarsul.
Haraftrat hevur hevur ymsar uppgávur, tá ið hann gongur burtur í haga. Fyrst og fremst roynir hann at kenna allan seyðin. Ein røktingarmaður, ið ikki er ofta burtur í haga, missir nakað, meðan tann, ið gongur nógv og sær seyðin oftari, fær eina sjónskari mynd av øllum, og alt fellur lættari. Umráðandi er at fylgja við lombunum, kenna tey og vita, hvar tey liggja. Eisini verður hugt eftir møguligum brundseyðum. Tey størstu lombini verða oftast vald til brund, um tey eru undan góðari ær og ikki hava nakað sjónligt brek. Tey mugu hava góða ull og ikki vera skeivføtt. Í lembingini hevur røktingarmaðurin úr at gera. Teir gomlu fóru vanliga í hagan um 4-5 tíðina um morgunin, og teir vóru altíð tvær ferðir í haganum um dagin í lembingini. Røktingar- maðurin kann bjarga fleiri lombum og eisini gomlum seyði. Lembingarveðrið hevur sera nógv at siga. Fyrr var seyðurin nógv verri fyri, enn hann er nú. Tað er so ógvuliga nógv broytt til tað betra, síðani heilivágurin kom, og byrjað varð at fóðra seyðin úti um várið.
Seyðurin toldi illa drúgvan kava - serliga um várið - og stóð onkur bera undan, so vóru fleiri seyðir á hvørjari beru og royndu at skava. Í hesum sambandi kunnu vit umrøða ein stak ringan vetrardag: Tað var 27.mars 1962, at masturin á Loranstøðini á Eiði fór av ódnarveðri. Eg kom upp um morgunin, eg havi ikki sæð húsini so ljót nakrantíð - tey vóru so tilforklakað. Tað ringasta var tað, at kavarokið kom so knappliga. Tað hevði verið hampuligt veður um kvøldið, so seyðurin hevði bara lagt seg og var ikki farin til bólini.
Ein annar røktingarmaður og eg fóru so í hagan. Vit gingu eystur til Eygað, og har vóru nakrir seyðir. Síðani gingu vit niðan eystan fyri Gjónna, og tá ið vit komu nakað niðan, sóu vit eitt seyðabein stinga upp úr kavanum heiman fyri Gjónna. Tá ið vit komu yvirum, funnu vit fýra ær undirkavaðar har, men tær livdu allar. Vit fingu tær upp, men tær vóru so tungar av klaka, at tær orkaðu ikki at standa. Vit brutu klakan av teimum og fingu soleiðis lív í tær.
Vit høvdu hund við okkum, og hann gekk og reikaði aftur og fram. Hesar fýra, sum vit funnu, lógu allar saman beint niðan fyri eina krógv. Eitt sindur oman fyri krónna fer hundurin knappliga at skava. Hann luktaði, og so skavaði hann aftur. Vit høvdu spaka við okkum og fóru so at grava, har sum hann skavaði. Har var nógvur kavi, og djúpt niðri komu vit fram á ein gjóling, sum livdi. Vit fingu fólk at hjálpa okkum at bera seyðirnar til hús, og teir komu fyri seg aftur.
Vit gingu longur niðan við Gjónni og har á leið, men funnu einki. Seinni, tá ið kavin svann, funnu vit deyðan seyð niðari í Gjónni, Eysturi á Dal og uppi við Sniðgøtuna.
Eg haldi, at seyðurin trekkir betur til seyðahúsini enn til bólini. Røktingarmaðurin kendi tey plássini, har seyður plagdi at kava undir, og altíð gekk røktingarmaðurin til tey plássini í nógvum kava - og serliga um kavin var komin brádliga. Skarðærnar kundu finna uppá at leggja seg undir ein heygg heiman fyri Antaránna - serliga á landnyrðingi - og bleiv tað so við at kava, ja, so kavaðu tær undir. Tað bleiv altíð farið har at leita.
Tað sama var heimi í Gamla Fúss - undir eini krógv nakað heiman fyri Fússabólið - har løgdu ofta nakrar seg og kavaðu undir. Summir seyðir søktu ikki ból, men kundu stilla seg á ávísum plássum, sum t.d. hesar í Gamla Fúss.
Vit hava øll okkara vanar og óvanar, og tað hevur seyðurin eisini. Vit kunnu sum dømi taka tær eysturi á Høvdinum. Tær kundu fara nokk so fitt eystur í Hjallarnar, men seinnapart á degi ótu tær seg altíð heimaftur. Men seinast í apríl ella fyrst í mei mánað - tá ið tað leið móti lembing - komu tær heim um Høvdið, heim móti Gráu Steinum, men ikki longur. Tær lembdu vanliga har heimi, so tað varð ikki nógv lembt útav eysturi í Hjøllum.
Seyður liggur altíð lægri á morgni, etur seg niðaneftir móti kvøldinum og er so aftur lægri tíðliga á morgni, so tær munnu koma oman aftur um náttina. Hetta er seyður, sum liggur lágt á haga og etur seg niðan um hálvan hagan og so omanaftur morgunin eftir. Øðrvísi er við fjallaseyðinum - hann flytur seg ikki upp á sama máta oman og niðan, men heldur seg í erva, líka til kuldin kemur. Tær, sum liggja undir Skridnabrúnni, eru niðri við Ánna um morgunin, men so eru tær altíð væl ovari um kvøldið. Tær í Grønadali flyta seg eisini oman og niðan.
Seyðurin hevur fasta leið, tá ið hann stoytir. Skarðærnar t.d. koma altíð út við Ánni. Undir rakstri hevur av og á verið roynt at rikið seyðin aðrar vegir, men tað riggar gjarna ikki væl. Hann vil ganga kendar leiðir, og einki nyttar at tvinga hann - hann er ikki vargur kortini.
Niðansneyt
Niðansneyt vóru tey neytini rópt, ið gingu á Fløtum og Heimi í Dal. Summi, ið ikki komu um brúnna, vaðsaðu um Ánna í Heiðriksstovuánni - ella rættari sagt um Kvíggj. Síðan fóru tey oman við Ánni - oman við húsunum hjá Olsen, oman við Jákupsstovu og oman í Geil. So fóru tey víðari oman í gjøgnum Ánna - sunnan fyri Hólman - og oman um bakkan. Bakkin var eisini so høgur, áðrenn alt varð uppskorið til torv. Sunnan fyri Hólman var bara ein lítil lækja fyrr, og tað var so mikið turt, at teir smíðaðu bátar har. Undir bakkanum fóru neytini so eystur móti Garðará, niðan móti Lítlahúsi, víðari niðan við Garðará, niðan móti Smiðjutoft og niðan um Jógvansstovugerðið, og so vóru tey í haganum. --- Seinni blivu neytini so rikin eystur eftir Kirkjuvegnum, niðan eftir Gomlugøtu Eysturi á Trøð og so gjøgnum Geilina, ið var avløgd, tá ið gerðið var innlagt.
Hvirla á nøsini
Tikið kundi verða til: "Hatta er ein ein góð ær, hon hevur hvirlu á nøsini!" Hvirlan er nøkur smá snúðraði hár sum eitt 10-oyra til ummáls niðri á nøsini. Kristian á Rætt (Christian Christiansen, f. 1882), ið var røktingarmaður fyri Oman Rætt, leit væl til, tá ið tað hevði hvirlu á nøsini.
Oyrnalunsir
Oyrnalunsir eru á kúgv. Einaferð varð sagt við eina konu: "Kúgvin er rak hjá tær!" "Onei", segði konan, "far bara og føl upp á oyrnalunsirnar á henni, so følir tú tað, at hon er ikki rak." Oyrnalunsirnar eru mestsum ein kertil, ið situr aftan fyri oyrað. Var kertilin svunnin, var kúgvin soltin, men var hann stórur, var kúgvin feit.
Altið
Tveir mans standa og práta saman. Annar var ognarleysur, meðan hin átti bæði jørð og kúgv. Tann ognarleysi sigur so, at hann ætlar at fáa sær kúgv. "Hvussu ætlar tú at fóðra kúnna?" spyr ognarmaðurin. "Eg ætli mær at geva henni altið", svarar tann ognarleysi. Ein triði maður, ið var hjástaddur, heldur so fyri: "Hjá okkum fáa hundurin og kettan altið".
Altið er avlop í húsarhaldinum, og hesir báðir hava hildið tað verið ov svangligt hjá tí ognarleysa at fóðra eina kúgv við altinum.
Seyðurin búgvin at royta
Teir gomlu plagdu at siga, at seyðurin var búgvin (at royta), tá ið sýruleggurin var búgvin.
Fyling
Svartur seyður er gjarna verri fylaður enn hvítur seyður, av tí at hann fær minni ljós. Tann svarti seyðurin verður so heitur í sólini, at hann leggur seg í skuggan og fær soleiðis minni ljós.
Einstøk krov í hjallinum skilja seg burturúr, tí tey eru reydligari og bera á grønt. Hesi eru glarfitað og smakka sera væl. Teir gomlu løgdu til merkis, at tað var úr ávísum støðum í haganum, at tað hagagóða kjøtið kom.
Fingu teir eitt lítið lamb til býtis úr einum slíkum staði, kundi tú hoyra, teir taka soleiðis til: "Tað er gott, ið á tí er!"
Úr Lamba til Gjáar
Tað kemur altíð fyri, at onkur seyður fer av haga, og sjálvandi eru veðragjólingarnir ringastir í brundtíðini. "Tað longsta, ið eg veit um, at seyður hevur gingið, er ein veðragjólingur, sum gekk allan vegin úr Lamba og líka norður higar í brundtíðini", sigur ein røktingarmaður. "Eg kann leggja aftrat, at hetta var í 1930unum. Ringt varð til eigarmannin í Lamba, og seldi hann gjáarmanni veðragjólingin fyri 3 kr.".
Serfrælsir
Tað vóru ikki øll í bygdini, ið áttu jørð, men kortini fingu tey loyvi at hava eina ær gangandi í haganum. Einki hávasták varð gjørt burtur úr hesum. Tú kundi bara í øllum stillum spyrja røktingarmann um loyvi, so var tað í lagi.
Eingin tók sær tykni av hesum, og henda góða sosiala skipanin riggaði væl.
Vanliga var tað tó kortini soleiðis, at teir, ið høvdu serfrælsir, skóru upp haga ein dag um árið, og eisini plagdu teir at skeinkja á rættini um heystið.
Teir, ið vit vita um, ið høvdu serfrælsir á Fløtum:
Magnus í Trøðni ( Joen Magnus Joensen, f.1849)
Sørin Joensen, f. 1885, sonur Magnus.
Svend Joensen, f. 1912, sonur Sørin.
Olsen ( Joen Jacob Olsen, f. 1859)
Jákup Sofus ( Jacob Sofus Jacobsen, f. 1900). Jákup Sofus fekk ærina hjá Olsen, men hann hevði hana bert í stutta tíð.
Per í Heiðriksstovu ( Peter Debes, f. 1870)
Óli í Lon ( Ole Berg, f. 1887). Ærin hjá honum lá eysturi á Høvdinum.
Dánjal Klein, f. 1883, sum røktaði í Líðini frá 1905 til 1917, hevði ær gangandi á Fløtum, eftir at hann var givin at røkta. Ærin var ein slags pensión.
Aar 1866, den 8. Marts, holdtes Grandestævne i Bygden Gjov. Samtlige Huusfædre mødte. Det samme blev forrettet som i de foregaaende Bygder. Angaaende Bøgjærderne paa Syderhælvt og de dertil hørende Trøer blev af de Mødende oprettet følgende
Contrakt:
1. Inden Udgangen af dette Aars Mai Maaned skulde samtlige Eiere og Besiddere paa Syderhælvt gjøre Gjærderne omkring deres matrikulerede Bø og de dertil hørende Trøer i god søjdehøj Stand. Højden skal være 1? Alen, naar Gjærdet er opført af forsvarlige Stene. Opføres Gjærdet derimod af Flag, skal det være 2 Alen højt og forsvarlig tykt og Sammes Bag ikke slaas af Eierne, men ligge til Faarene.
2. Til at føra Opsyn med, at Gjærdet gjøres forsvarligt, valgtes Frederik Joensen og Joen Sivardsen, hvilke tillige skulle paase, at Enhver arbeider rigtig paa sin Anpart. Efter disse 2 Mænds Bestemmelse skulde alle de Andre rette sig, hvi nogenslags Tvistighed skulde opstaa.
3. Skulde nogen af Eierne ikke udføre sin Anpart til den bestemte Tid, skulde de 2 nævnte Formænd have Ret til at lade hans Deel udføre af leiet Folk for en Dagløn af 4 Mark, for hver Dag der mangler. Denne Betaling skal kunne udpantes af Sysselmanden uden Lovmaal og Dom, i Mangel af mindelig Betaling.
4. Efter saaledes at være opførte skulde Gjærderne holdes forsvarlig ved lige, og hvis Nogen forsømmer dette paa sin Part, skal han erstatte den Skade, som mulig opstaar.
Dette samtyktes af de Mødende, og underskreve de Protokollen, efter at Samme var oplæst.
Joen Joensen Frederik Joensen Jacob Hansen
m.p.P. m.p.P. m.p.P.
Johan Klein Jacob Poulsen Joen J. Heinesen
m.p.P. m.p.P. m.p.P.
Heine Joensen Jacob Hansen Joen Sivardsen
H.P. Jacobsen Daniel Rasmussen Johs. Hansen
Chr. Sivardsen Hans P. Ole-Christiansen Marius Berg
Joen Juul Thomasen Chr. Hansen Joen Berg
Alle m. p. P.
Angaaende Veienes Vedligeholdelse, hvorom der blev ført Klage, paalagdes det Skydsskafferen at udnævne Mænd til Sammes Istandsættelse efter Mandtal, hvilket ogsaa de Mødende samtykte.
Mødet hævet
D.J. Danielsen
Poul Poulsen, C. L. Weihe
Aar 1902, den 11. Januar, holdtes efter foregaaende Bekendtgørelse Grandestævne i Bygden Gjov. De sædvanlige Forretninger udførtes. Ingen Ros holdes i Bygden. Til Tilsynsmand i H. t. Lov af 11. Marts 1892? 1 om Ødelæggelse af Ravnens Yngel valgtes Cornelius Johannesen af Gjov. - Markeskællene ere ikke eftersete i Henhold til det i Fjor stedfundne Valg, men ville blive eftersete for de Marks vedkommende, hvor dette menes at tiltrænges. - Der gaves de mødte Ejere Paalæg om at genopføre de Bygdevarder, som betegne Vejen fra Gjov til Funding, forsaavidt de vedrøre Bygden Gjov. De mødte Ejere af Haugeparten Syderhelft i Gjov begærede at faa Markeskælvarder nedsatte mellem Haugeparten Syderhelft i Gjov og Haugeparterne Botn og inde i Hauge og Lien og i Huse i Funding; til at udføre dette sammen med Ejerne af de to sidst nævnte Haugeparter og Sysselmanden valgte de: Poul Hansen Debes, Petur Pauli Joensen, Kornelius Johannesen, Poul Klein, Ole Debes og Joen O. Christiansen, alle af Gjov, og skal alt, hvad disse Mænd foretage eller bestemme m. H. t. Markeskællet, være bindende for Haugens Ejere.
Oplæst og vedtaget.
Grandestævnet sluttet.
Vidner
C.L.Weihe H.P.Poulsen. T.J.Petersen


c: text/html

text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
gæs/seyður
Desember 21 , 201013.des. skemtast ein borgari um gæs, sum ganga á vegnum við Fossá.
Hugdi í kalendaran. Har stendur, at seyður skal av bønum 14. mai og gæs 25. mai.
25 okt. koma seyður og gæs aftur á bøin.
Hvussu er, kann kommunan siga okkum, um hetta eisini er galdandi í Vestmanna?
Í grein 34 í Hagalógini, "Lov nr. 172 fra 18. maj 1937 for Færøerne om haugers styrelse og drift m.m." sum seinast er broytt við løgtingslóg nr. 77 frá 25. mai 2009, er soljóðandi ásett "Græsningsretten for faar paa bø eller anden indmark tilkommer i tiden fra den 25. oktober til den 14. maj overliggende hauges ejer, medmindre andet er lovligt fastsat".
Einki er í nevndu lóg ásett um, nær gæs skulu av bønum ella hava rætt til at koma inn á bøin, men av løgreglustøðini í Havn verður upplýst, at gæsnar, um tað yvirhøvur er loyvt at hava gæs - hetta verður avgjørt á grannastevnu, vanliga fylgja seyðinum.
Melda???
Desember 21 , 2010Vil tað siga, at um bilar uttan nummarspløldur, sum fylla tey fáu parkeringsplássini, leysir, hundar og hestar eru til ampa skulu vit melda??? Eg meini tað skapar trivna og samanhald!!! Eg fái meg ikki at trúgva at kommunan einki kann gera. Er tað ikki kommunan, sum gera parkeringsplássini?
Melda hvønn annan???
Kommunan ger parkeringsplássini, men tey eru umfatað av ferðslulógini, sum løgreglan umsitir. Kommunan og løgreglan gera tó av og á í felag átak fyri at fáa akfør uttan nummarspjøldur burtur. Nær hetta verður gjørt aftur, er óvist - helst einaferð tíðliga í vár.
Um djór ganga leys, skal hetta meldast til løgregluna. Kommunan kann ikki, hóast avtalu við løgregluna, av sínum eintingum taka leys djór upp, men skal hava boð um hetta frá løgregluni.
Spyr bara
Desember 20 , 2010Ein av grungunum fyri at (spyr bara) er so steindett er, at tá spurt verður, fer kommunan í forsvar, haldi ikki nakar gremur seg uttan grund, tá so svarið er, ( tað kann ikki vera annaleiðis, ella, melda til Løgregluna, ella, er ikki komið uppá pláss enn.) So tíma vit ikki at blíva við. Ølllll vita vit at komunan kundi gjørt meira, við nóga, men um tey royna at sleppa undan, tí tað rakar onkran, tey møðuliga kenna, ella okkurt annað, er tað ikki soooo nemt hjá teimun? Men alt hevur sín prís, tey hava jú biði lova sær. So.
Nei, vit fara ikki í forsvar, sum tygum nevna, men royna at svara eftir førimuni. Vit kunnu ikki fara uttan um løgregluna ella annan myndugleika, tá eitt ella annað er beinleiðis ávíst í løgtingslóg, sum løgreglan ella annar myndugleiki skal taka sær av.
Hundar & Hundafangari
Desember 20 , 2010Eg haldi at nú mugu vit sum búgva her í bygduni taka okkum saman. Tað kann ikki verða meiningin at Vestmanna Kommuna skal seta ein hundafangara, til at taka hundanar upp hjá fólki í bygduni. Fólk sum hava hund, mugu verða so mikið at sær komin, at tey hava hund teirra inni á teirra egna øki og ikki gangandi leysan, so hann er til ampa fyri onnur í bygduni. Tað eru børn og vaksin sum eu bangin fyri at møta einum leysum hundi, tí tey kenna hann ikki og vita tí ikki hvussu hann uppførir seg. Ein hundur kemur jú oftani og snoddar til ein.
VK hevur ivaleyst annað at brúka peningin til, enn at seta ein hundafangara.
Ellars so kundi VK gott brúkt ein av sínum egnu fólkum, sum arbeiða í kommununi, til hetta arbeiði og til onnur smáttaríir.
Vinarliga Heilan
Jan Haldansen
SPYR BARA steindeytt???
Desember 16 , 2010Her plagdi vera meiri lív í - hvussu er, spyr ongin longur ella eru fólk bara vorðin líkasæl???
Eg kundi hugsað mær at hoyrt eitt sindur nærri um vinnulívsætlanir í bygdini. Saman við Kvívíkar Kommunu hevur Vestmanna Kommuna eitt vinnulívsfelag - er nakað lív í hesum?
Í hesum tíðum er sera áhugavert at hoyra um álternativar møguleikar - eg hugsi um íleggjarar ella íverksetarastuðul.
Kunnu tit ikki upplýsa eitt sindur um henda grunnin - hvør mannar, fæ, verkætlanir og úrslit?
Skinndeyður
Vestmanna Kommuna er ikki við í vinnulívsætlanum, tí kommunur sleppa ikki at taka lut í vinnulívsætlanum. Vit royna tó at skapa vinnulívinum góðar karmar.
Vestmanna Vinnulívsfelag er til, men har er onki virksemi, tí felagið eigur ongan pening. Aðalfundur plagar tó at vera á hvørjum ári, í nevndini sita umboð fyri Vestmanna og Kvívíkar kommunur umframt Jóan Magnus Olsen, Háldan Haldansen og Karl Simonsen.
Í Fíggingarfelagnum eru Karl Simonsen, stjóri, Jóan Magnus Olsen, nevndarformaður, og Háldan Haldansen. Fíggingarfelagið eigur partapening í Vestmanna Tourist Center og Stubbanum. Felagið hevur møguleika at seta partapening í fleiri feløg, tó má partafelagið lúka ávísar treytir. Í løtuni er ongin umbøn um at fáa partapening.
Gæs
Desember 13 , 2010Haldi tað er simelten ótrúligt, kom koyrandi ímóti fossabrúgv, her gingu 2 gæs, kom koyrandi innanafter 2 tímar seinni, gud hjálpi mær, tær gingu har enn.
Bleiv ikki ein maður settur til at taka upp djór ???
Vælsignaði tit geri nakað við tað !
Undanførðsla
Desember 13 , 2010Haldi at tit mangan svara so illa aftur, so yvirflatisk við lítlari meining í.
Tá ið fólk spyrja um hundafangaran ljóðar tað mær løgi at politiði skal taka sær av trupuleikanum, tá ið kommunan í eini lýsing fyri ca. einum árið søktu eftir einum hundafangara, tí spyrji eg hvat man skal brúka hundafangara til tá løgreglan skal taka sær av slíkum málum.
Eisini haldi eg at kommunan hevur ein persón í bygdaránum sum skal taka sær av ferðslu og øðrum, men sum ikki kann gera nakað við hesi mál tí hettar skal løgreglan eisini taka sær av, eg skilji púra onki, kanska eru pengar at spara har.
Í grein 3, stk. 1, í løgtingslóg nr 82 frá 19. juni 1990 um hundar stendur soleiðis "Gongur hundur leysur uttan leiðara, sum hevur fult ræði á honum, tekur løgreglan hann upp og boðar tí frá, sum hundin eigur.
Í stk. 2 í somu grein stendur "Bý- ella bygdaráðið kann eftir samráðing við løgregluna seta eitt ella fleiri fólk, sum hava heimild at taka upp hundar, samb. stk. 1. Viðkomandi kunnu vera í felag um fleiri kommunur."
Avtala er ikki gjørd við løgregluna um at seta fólk sambært omanfyri standandi stk. 2, men arbeitt verður við hesum.
Men so leingi avtalan ikki er fingin uppá pláss, er tað sambært omanfyri nevndu løgtingslóg løgreglan, sum tekur leysar hundar upp.
Kommunan hevur ikki persón í bygdarráðnum, sum tekur sær av ferðslu ella øðrum. Ferðslulógina, eins og aðrar lógir, umsitir løgreglan og ikki kommunan - uttan so, sjálvandi, at hetta verður heimilað av løgregluni, eitt nú í samband við setan av parkeringsvørðum.
Faroe Seafood -Atlantis
Desember 10 , 2010Søgur ganga um at teir sum nú ætla at keypa Faroe Seafood, eisini hava áhuga í at keypa Atlantis, gullaksavirkið. Veit kommunan naka um hald er í hesum tíðindum. Hetta hevði verið gott fyri bygdina, so her vóru fleiri og stabilari arbeiðspláss í fiskaframleiðsluni.
Takk fyri upptøkuna:)
Bilar
Desember 10 , 2010Hvussu leingi skullu hasir 4-5 bilarnir standa uttan nr spjaldur á parkerings plássinum ovast á Rógvuvegi?
Arb form hjá kommununi eigur at siga frá tá bilar standa solaeiðis í mdr á komunalum øki, ikki so??
Tað eru fleiri av teimum somu, sum bara vera fluttir runt og settir aftur. Hettar má fáa ein enda!!!!
Sambært 61. í ferðslulógini er løgregluni heimilað at fáa beint burtur tey akfør, sum nevnd eru í nr. 1-3, um tey standa á staði, sum ferðslulógin fatar um:
Ferðslulógin umfatar nevnda parkeringspláss.
Leys djór
Desember 10 , 2010Ikki er loyvt at hava hundar gangandi leysar í bygduni og tað er bara gott.
Er tað loyvt at hava gæs og ross gangandi leys í bygduni?Hava tey somu rættindi sum seyður?
Tað ganga tvey leys ross inni á Fjørð.
Einar fimm gæs ganga leysar á Garðavegi.
vh
annars nøgdur borgar
Nei, tað er ikki loyvt at hava leys djór (hundar, gæs og ross) gangandi runt í bygdini. Vit hava svarað soleiðis til annan spurning um nakað tað sama: "So leingi eingin avtala er ímillum kommununa og løgregluna, er tað løgreglan, sum sambært lóg eigur henda trupulleika. Vit vita væl, at hetta ljóðar sum ein undanførsla, men ein kommuna kann ikki av sínum eintingum taka djór upp. Hetta skal gerast í samráð við eftir avtalu við løgregluna."
Skelkað
Desember 10 , 2010Eg eri veruliga skelkað av at tit aftur í ár velja at tendra jólatræið ein fríggjadag kl. 17.
Tað er rætt at tíðspunktið ongantíð passar øllum og nemliga tí er tað umráðandi at tað ikki verður lagt fríggjadag kl. 17 hvørt ár. T.d. kundi tað verið flutt til 17.30.
Nei, Vestmanna Kommuna. Hatta mugu tit kunna gera betur.
Eg eri ein mamma ið heldur ikki í ár kann verða við til jólatræ (nemliga tí eg valgdi at búseta meg í Vestmanna).
Men so er gott at jólatræið verður tendrað í Havn leygardag - YES Havnin!
Samanlegging
Desember 10 , 2010Eg eri 100% fyri at leggja saman við havnini,tí so fáa vit vetrarfriðing, og ein ið tekur upp hundar og gæs.
Morgungron (ræðist gæs)
Vit hava svarað soleiðis til annan spurning um nakað tað sama: "So leingi eingin avtala er ímillum kommununa og løgregluna, er tað løgreglan, sum sambært lóg eigur henda trupulleika. Vit vita væl, at hetta ljóðar sum ein undanførsla, men ein kommuna kann ikki av sínum eintingum taka djór upp. Hetta skal gerast í samráð við eftir avtalu við løgregluna."
Hundafangari,bullshit !
Desember 10 , 2010Hvar bleiv av hundafangaranum/gásafangaranum/v.m sum settur bleiv, hugsi hann bleiv settur "tí hann kendi onkran", Hvat hevur hann gjørt ??
Tað er onki skil í bygdini, hundar,gæs o.a ganga sum best ber til.
Uppi í mikka trøð hava gæs gingi leysar í minst EIN MÀNAÐI; HJÀLP !!!!!
Mamma, bangin fyri gæs
So leingi eingin avtala er ímillum kommununa og løgregluna, er tað løgreglan, sum sambært lóg eigur henda trupulleika. Vit vita væl, at hetta ljóðar sum ein undanførsla, men ein kommuna kann ikki av sínum eintingum taka djór upp. Hetta skal gerast í samráð við og eftir avtalu við løgregluna.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Ognartøka
Oktober 30 , 2012Hví ognartekur kommunan ikki eitt sindur av jørð, so Niðari vegur kann breiðkast og omankoyring gerast til kappróðrarneystið ? Tað kemur næstan øllum borgarum til góðar.
Sambært grein 12 í løgtingslóg nr. 13 frá 21. mai 1954 um býarskipanir og byggisamtyktir, sum seinast er broytt við løgtingslóg nr. 81 frá 25 mai 2009 skulu "grundir, hús, vøtn og áir, brúgvar og annað, sum eru privat ogn, og sum neyðug eru til tey í góðkendari byggisamtykt ætlaðu tiltøk, vegir, torg, leikvøllir, spælipláss, kirkjugarðar og veitingar av ymsum slagi ella til at byggja á tey í samtyktini almennu hús og annað, ella til at útvega onnur byggilendi, ella sum tað annars hevur umráðandi týdning fyri hitt almenna at hava ræði til at seta reglur í verk samtyktarinnar, tá ið kommunustýrið krevur tað, verða latnar fyri endurgjøld eftir teimum fyriskipanum, sum henda lóg ásetir".
Vegurin oman til kappróðrarneystið er ikki ásettur í byggisamtyktini fyri Vestmanna Kommunu, og tí ber ikki til at ognartaka lendi til henda veg. Hinvegin er breiðking av Niðara Vegi ávíst í byggisamtyktini, og tí ber til at ognartaka neyðugt lendi til breiðking, men vanliga verður fyrst roynt við samráðingum við eigararnar.
Um 10 ár
Oktober 29 , 2012Um 10 ár....
Visión Vestmanna
Nú er aftur eitt ferðamannaskip inni á Vestmanna. Tað liggur fram við langa brimgarðin, har ið kommunan hevur gjørt atløgumøguleikar, so at tey allarstørstu skipini kunnu leggja at her. Hetta er 20 skipið sum er komið inná Vestmanna í summar. Ferðafólkini fara í land, summi fara eystur undir land, summi á søgusavnið, ella við ATV, út at fiska ella bara ganga túr í hesi vøkru bygd. Handilslívið fær stóran ágóða av hesum mongu ferðafólkum og fleiri handlar eru opnaðir. Bygdasavnið sum er opið hálvan dag alt summarið verður dúgliga vitja, bæði av fólki frá krusie skipunum eins og av øðrum turistum og føroyingum. Á fløtuni undir bygdasavninum standa gamlir føroyskir bátar, og her hevur ungur virkisfúsur vestmenningur byrja fyritøku, har ið fólk hava møguleika at rógva og sigla við seglum við føroyskum bátum. Hin nýggji stóri bátahylurin sum Vestmanna og Kvívikar kommuna hava bygt í felag inni á fjørð er væl vitjaður. Serliga eru tað mongu seglbátarnir sum eru ávegis til Íslands sum eru eysýniligir. Vikingagarðurin, sum ríkmaður úr Havn lat byggja ímillum Kvívík og Vestmanna og sum stóð liðugur fyri 5 árum síðani, dregur nógv fólk at sær. Fólk av ferðafólkaskipunum vitja dúgliga garðin og har arbeiða nógvir vestmenningar og kvívíkingar. Eitt sum fleiri ferðafólk dáma serliga væl er at steðga á kampingplássinum í nakrar dagar ímeðan tey njóta allar teir mongu møguleikarnar sum eru í økinum. Kommunan hevur í hyggju at gera gagn av tí flógva vatninum sum kemur úr holinum inni á fjør og hevur lagt eina ætlan fram um at byggja eitt baðiland innan fyri kamping øki. Kunningarstovan marknaðarførir Vestmanna og økið íkring sum ferðavinnu høvuðsøki i Føroyum.
Um 10 ár......?
Áhugaverdar hugsanir, fleiri teirra eru ikki órealistiskar.
Viðlíkahald av ellisheiminum
Oktober 29 , 2012Hvør eigir bygningin nýggja ellisheimið? Hvør hevur ábyrgdina av viðlíkahaldi av bygninginum, Vestmanna Kommuna ella landið?
Vestmanna Kommuna eigur bygningin. Eigaraviðurskiftini verða kanska broytt, um eldraøkið – so sum samgongan ætlar – verður lagt kommununum at umsita í 2014. Vestmanna Kommuna fer sjálvsagt at krevja endurgjald, um eigarviðurskiftini broytast.
Húsavørður arbeiðir á røktarheiminum, hann tekur sær av vanligum víðlíkahaldi. Vit vænta ikki størri viðlíkahaldsuppgávur fyrstu árini. Um eldraøkið verður kommunalt í 2014, so verður tað kommunala samstarvið/samstarvsøkið, ið eigur viðlíkahaldsútreiðslur eins og allar aðrar útreiðslur.
Raðfesting
Oktober 29 , 2012Nær ætla tit at bøta um vegastrekki millum "Mikkatrøð" og brúnna um hórará?
Ella hava tit kanska droppað tað, eftir at tit hava gjørt hasa fantastisku gongubreytina fram við vegnum har?
Um tit ikki hava droppað tað, hava tit so eina neyvt konstrueraða ætlan um hvussu arbeiðið skal gerast?
Ein ætlan varð gjørd fyri brúnna um Hórðará og vegsamankomuna millum Garðaveg, Hornaveg og Rógvuveg. Fyri at fáa svingið so gott sum gjørligt varð neyðugt at gera nýggja brúgv. Samlaði kostnaðurin lá um 5 til 6 mió. kr. Bygdarráðið valdi at gera fyribilsloysn, so at tryggleikin hjá teimum gangandi gjørdist betri.
Ellisheimið
Oktober 29 , 2012Verður kostnaðurin hjá Vestmanna Kommunu tann sami at hava sínar borgarar á ellisheiminum, sum hjá t.d. Kvívíkar Kommunu ? Her hugsi eg ikki um íløguna, men bert um gjaldið fyri hvønn "búgvandi"? Ella verður tað, sum natúrligt skuldi verið, at Vestmanna borgarar sleppa bíligari, nú ið vit skulu gjalda ein so stóran part av íløguni?
Øll, sum búgva á røktarheiminum, skulu gjalda eitt gjald, sum í minsta lagi er 5.594 kr um mánaðin. Gjaldið hækkar í mun til inntøkur hjá búfólkinum.
Um búfólk eru úr øðrum kommunum, so skal tann kommunan rinda Vestmanna Kommunu um 9.000 kr mánaðin. Hetta gjald er fyri íløguna, sum vestmenningar hava goldið.
Sosialsnýt
Oktober 26 , 2012Hey!
Havi spurning viðv. sosialumsnýti. Vit kenna øll søgurnar um einligu mammuna, ið hevur so lága inntøku, at hon má fáa frítt ansingarpláss frá kommununi til børn síni, ið ganga í vøggustovu, barnagarð ella frítíðaransing. Alt gott um hesa skipan, til teirra ið veruliga eru einlig, men hvat við teimum ið tamba hesa skipan? Har maðurin/pápin at børnunum hevur adressu aðrastaðni í bygdini, aðrari bygd ella uttanlands, so at konan "kann" verða einlig, men har pápin í veruleikanum býr og svevur á sama matr.nr. sum børn síni? Hvørjar heimildir hevur kommunan at eftirkanna slíkt? Hava tit arbeiðsorku at eftirkanna sovorðin viðurskifti? Vanligir borgarar hava ikki møguleika at vita, hvør fær frípláss til børn síni, so fráboðanarskylda kann ikki verða nýtt! Koma tit út fyri hesum trupulleikanum?
Vit kenna eisini søgurnar um ógifta parið, ið eiga børn saman, har pápin arbeiðir og hevur adressu uttanlands, og eisini rindar sín skatt uttanlands. Hvat gera tit við tann trupulleikan? Í skattalógini stendur, at ein skal rinda skatt sín, har eins áhugamál eru! Og sigast má, at har eins egnu børn búgva, mugu áhugamálini liggja?
Seti hesar spurningar tí, at nógv verður kjakast um skattaprocentið í kommununi, og má hetta verða ein dýrur postur hjá kommununi, at nógv børn hava frípláss ið eru í barnaansing!
Vinaliga
Skattaborgari í Vestmanna kommunu
Í mun til fleiri aðrar kommunur er talið á fíggjarligum fríplássum í Vestmanna lutfalsliga lítið. Tað tykist eisini, sum fríplássini eru fækkandi, tí útreiðslurnar til fríplássini eru lækkaðar. Útreiðslurnar til fíggjarlig frípláss 2011/2012 vóru 407.000 kr. Í 2012/2013 verður útreiðslan væntandi um 370.000 kr.
Vit fáa um 20 umsóknir til fíggjarlig frípláss um árið, tí er ikki so torført at eftirkanna allar umsóknir rættiliga væl. Vit hava tó ikki heimild at flyta fólk, um illgruni er um, at tey ikki búgva á skrásetta bústaðnum. Vit kunnu tó spyrja, um bústaðurin er rættur. Onkur umsøkjari fær noktandi svar, onkur fær játtað lutvíst frípláss, meðan størsti parturin fær játtað fult frípláss.
Tað er ikki einans skattskylduga inntøkan, sum verður nýtt sum grundarlag, tá roknað verður út, um persónur hevur rætt til frípláss. Smb. “Kunngerð nr. 88 frá 17. juni 2009 um fíggjarlig frípláss” skulu t.d. DIS-inntøka, leiguinntøka, ymsar forsorgarveitingar og lestrarstuðul eisini takast við. Inntøka forvunnin uttanlands er tí ongin trupulleiki í hesum sambandi.
Røktarheimið
Oktober 26 , 2012Onki at yvast í, at vit fáa eitt snotuligt røktarheim, men hvussu verður við økinum uttanum? Verður tað liðugt tá húsið verður klárt at flyta inn í?
Arbeitt verður í løtuni við at hampa uttanumøkið, men vit vænta tíanverri ikki, at økið verður asfalterað, áðrenn heimið letur upp. Avtalað er, at asfalteringin verður í viku 46 – um 15. novembur. Planting verður væntandi flutt til í vár, tí hetta er ikki rætta tíðin at planta. Væntandi verða flísar heldur ikki lagdir rundan um heimið fyrr enn í vár.
Skattur
Oktober 26 , 2012Ja, mangt er løgið, tað segði abbi, fleiri fólk, fleiri í arbeiði, men minni inn í skatti, tað munnu vera fleiri enn kommunan, ið undra seg. Eg spurdi eina ferð um tað ikki kundi vera tann javni streymurin frá ALS, ið voldi ta vaksandi skattainntøkuna herfyri, men tað hildu tit ikki. Nú havi eg aftur fingið tann illavorðna tankan. Kann tað hugsast, at ALS-útgjaldið er minkað, tí fólk nú hava verið so leingi í skipanini?? Hetta er ikki fyri at vera neiligur, men vit eiga at taka tann møguleikan við, at sópa trupuleikan inn undir teppið, er ikki rætt.
Vit undrast á skattainntøkurnar seinastu mánaðirnar. Eftir okkara tykki er meir arbeiði, men kortini er skatturin lægri enn somu mánaðir í fjør. Minkandi ALS-gjald kann vera partur av orsøkini, eisini tí at nøkur kanska fáa forsorgarveitingar í staðin, fleiri teirra eru skattafríar.
Vit mugu tó hava í huga, at skattainntøkan í ávísan mun er ein meting og ikki einans bygd á veruligu lønarflytingarnar, tí kunnu onkrar reguleringar broyta úrslitið.
Hvar eru vit á veg.
Oktober 26 , 2012Góðandagin.
Hvar eru vit á veg sum kommuna. ?
At lesa í fundar bókini, so hendur so at siga einki her, sum hevur við framtíðina at gerða.
Hvat firið planir hevur VK, vit standa kanska á einum veðamóti her vit kanska finna olju, um so er er naka klárt at taka mótur øllum tí sum tað viðførur, hava tit gjórt naka sum helst firið at promovera vvestmanna, sum oljuhavn.
Vit hava sanneligani eisini brúk firið einum tunnli til leynar, sum nú er, veksur sandavágur, har í nøkur at teimun eru flutt har til pga at tey ikki vilja koyra millum um vetrin, vilja vit í vk í frmtíðuna so er ein tunnel, naka sum krevst, man hoyrir ikki vk rópa hart um tað, vit mugu veksa sum komuna.
Framtíðar størv, hvat er gjórt, jú vit hava einki gjórt firið at halda upp á sev og fo teli, haldi tað er stór skomm at komun hevur lati hetta ganga. Framtíðar størv eru vekk,
Her má okkurt henda í Vk, firið at fáa meira arb og borgarir til vk.
Vit halda ikki, at tú veitst nóg nógv um, hvussu eitt bygdarráð arbeiðir. Í fundarbókini síggjast einans bygdarráðssamtyktir. Flestu samtyktir eru gjørdar við støði í einum nevndartilmæli, tað er tí í nevndunum, at ítøkiliga málið verður viðgjørt. Harumframt avgreiða nevndir og umsitingin nógv mál og fyrispurningar, hesi verða tí ikki viðgjørd á bygdarráðsfundi.
Sitandi bygdarráð gjørdi, tá tað tók við, eina raðfesta íløguætlan. Tað er hugaligt at síggja, at fleiri av fremstu raðfestingunum eru vorðnar veruleiki, hóast inntøkurnar hava verið svikaligar. Størsta íløgan hesa setuna er sjálvsagt røktarheimið. Harumframt verða flestu ynskini frá bygdarráðslimum/nevndum raðfest í sambandi við at fíggjarætlanirnar verða gjørdar.
Ein bygdarráðsfundur er ikki eins og ein fundur í løgtinginum, har leyst og fast verður viðgjørt, tí skalt tú ikki vænta at síggja politiskt kjak í fundarbókini. Tú skalt heldur ikki vænta at síggja stórar ófyrireikaðar ætlanir, tí tær skulu fyrst gerast til ítøkilig tilmæli í nevnd. Harumframt er eitt bygdarráð ikki ein politiskur myndugleiki, bygdarráðið er bundið av játtanum, lógum og kunngerðum.
Tunnilin til Leynar er ein landsuppgáva, men bygdarráðið hevur kortini víst á, at hann er á okkara ynskilista, og vit hava roynt at fingið Landsverk at raðfest hann. Tú eigur at royna at ávirka løgtingslimir, so at teir kunnu leggja størri dent á okkara tunnil. Viðvíkjandi fólkatalinum stendur ikki so illa til, Vestmanna Kommuna er ein av fáu kommununum, sum hava havt framgongd í mun til 2011.
At gera Vestmanna til oljuhavn hevur verið frammi nakrar ferðir, men fleiri ivast í, um nakað samsvar er millum íløguna – sum er sera stór – og væntaðu inntøkuna. Harumframt mugu vit ásanna, at aðrar havnir helst eru betur egnaðar og betur útbygdar. Vandi er tí fyri, at nógvar milliónir av skattakrónum verða nýttar til eina íløgu, sum vit lítla og onga gleði fáa av; og í ringasta føri verður ikki brúk fyri oljuhavnini.
Tað er beinleiðis ósatt, tá tú sigur, at Vestmanna Kommuna onki hevur gjørt fyri at varðveita størv í Vestmanna. Hav eisini í huga, at vit við røktarheiminum fáa yvir 20 nýggj almenn størv í bygdini.
Sitandi bygdarráð eins og komandi fara at gera sítt ítarsta fyri, at Vestmanna Kommuna verður ein góð kommuna at búgva í. Vónandi verða skilagóðar og realistiskar íløgur framhaldandi gjørdar.
Gjald fyri fast búpláss
Oktober 19 , 2012Síggi, at tit hava samtykt fylgjandi:
Nevndin mælir til, at kommunugjaldið fyri fast búpláss á nýggja røktarheiminum í Vestmanna
verður 8.695 kr. og at umlættingargjaldið pr. dag verður 290 kr.
Kunnu tit greina út, hvat 8.695 kr er fyri? er tað mánarliga gjaldið fyri hvørt búfólkið? hvussu stóran part av hesum verður tikið av fólkapensiónini hjá búfólkinum?
avvarðandi
Tú vísir til tilmælið frá fíggjarnevndini, men tilmælið varð ikki samtykt á bygdarráðsfundinum. Bygdarráðssamtyktin sæst niðanfyri.
Viðv. 91
Karl A. Olsen, borgarstjóri, setti fram broytingaruppskot um at samtykkja, at kommunugjaldið verður útroknað eftir leistinum í upprunaliga tilmælinum, men at gjaldið verður broytt, so tað svarar til endaliga kostnaðin av byggingini.
Broytingaruppskotið varð einmælt samtykt.
Orsøkin til broytta tilmæli var, at kostnaðurin fyri røktarheimið verður eitt sindur hægri enn mett. 8.695 kr er tann kostnaðurin, sum Vestmanna Kommuna væntandi hevur av íløguni. T.v.s. at vit hava spurt fíggingarstovn, hvat íløgan væntandi fer at kosta okkum – íløgur + mettar rentur. Henda upphædd verður so býtt við 24 (talinum á búfólkum), 15 (áramál, afturgjaldingartíð á láni), 12 (mánaðargjald). Nevnda upphædd er ikki eitt gjald, sum tað einstaka búfólkið skal gjalda, men kommunugjaldið, sum kommunan, har búfólkið kemur úr, skal gjalda. Vestmenningar skulu ikki gjalda nevnda gjald, tí vit hava jú goldið íløguna, men t.d. Kvívíkar Kommuna skal gjalda okkum fyri borgarar úr teirra kommunu, sum búgva á røktarheiminum.
Búfólkini gjalda eisini fyri at búgva á røktarheiminum, men tað er eftir avtalu við almannaverkið, tí tað eru tey, sum reka røktarheimið.
Røktarheimið á Grønanesi
Oktober 19 , 2012Síggi á Vágaportalinum, at Røktarheimið á Grønanesi letur upp 1. november. Skundaði mær at hyggja inn á heimasíðuna hjá Vestmanna Kommunu, men her er einki at síggja. Vit eru øll sera spent, so kunnu tit koma við eini kunning her á síðuni, t.d. nær letur heimið upp, nær flyta tey fyrstu inn osv?
Røktarheimið letur helst upp um mánaðarskifti, men vit vænta ikki, at tað verður 1. novembur, tí tað er minningardagur teirra sjólátnu. Vit halda ikki, at tað er hóskandi at flyta inn, meðan fløggini eru í hálvari stong. Tað er ikki óhugsandi at flutt verður inn fyri 1. novembur.
Høvuðsreingerðin er byrjað, hon tekur um eina viku, so er eftir at seta lás í hurðarnar. Arbeitt verður eisini við at gera uttanumøkið liðugt, men tað er ivasamt, um økið verður asfalterað fyri innflytingina. Orsøkin er, at asfaltfeløg eru sera nógv upptikin fram til 14. novembur.
Aktingarmaður
Oktober 04 , 2012Hvør er tykkara aktingarmaður?
Aktingarmaður
Oktober 04 , 2012Tað er at gleðast um, at aktingarmaður nú verður settur. Sera gott.
Spurningurin til 1 millión er so: Hví er leysgangandi seyður ikki umfataður av nýggja átakinum?
Ætlanin er at aktingarmaðurin skal ringja til viðkomandi eigara og biðja hann heinta seyðin, sum er komin inn.
Tað er jú tað, sum bygdafólkið longu ger.
Í summarhálvuni kann aktingarmaðurin ringja til røktingarmenninar ella eigararnar, um fólk ikki ger tað sjálvi.
Akfør uttan nummar-spjøldur.
Oktober 01 , 2012Tað stand akfør uttan nummar-spjøldur í bygdini, summi av teymum hava staði í fleiri ár, kanska onkur av eigarinum hava sersømdir, nei eg veit ikki.
Eg veit at kommunan ikki kann beina akførini burtur uttan í samstarv við politi og at tað kemur at kosta kommununi eitt sindur av pengum :(
Kundu eigarnir á akførinum ikki beint tey
burtur sjálvir? Um eigarnir ikki klára tað sjálvir so kann hjálp fáast :)
Nøkur av hesum akførum eru alt annað enn prýið fyri bygdina.
Eg fari at heita á hesar eigarar um at beina teir burturkast burtur sum skjótast.
Trøðini gera ongum ilt
Oktober 01 , 2012Hettar er bert ein lítil áheitan til tey ið ikki síggja vegin fyri trøðum. Á Ovara Vegi inni á Fjørð koyra bilarnir, eftir mínum tykki, alt ov skjótt, og um rætt var, so skuldu vegbungur verið gjørdar. Míni ráð til bilførarar eru at takað ferðina av, har sum trøðini takað útsýnið! Lat trøðini fáa frið, tí tey eru ikki so nógv í talið hóst alt. Skjóttkoyrandi bilar eru alt ov nógvir av!
heilsan ein Fjarðafrensur
Parkering av akførum uttan.
Oktober 01 , 2012Tað vera fleiri og fleiri akfør parkeraði runt í bygdini uttan nummarspjøldur.
Ein sum eigur ein part av hesum er varalimur í bygdaráðinum.
Er tað alt annað uppá hvør man er ?
Eg havi hugsa um at seta gyring runt um mítt stykkið og planta á tí, akfarið kann setast út á almennan veg, tað gera tey allarflestu í bygdaráðnum og á kommunuskrivstovuni.
Ein spyrjandi
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
So var aftur ummæli á skránni, hóast Brunsj ikki fer at hava ummæli hvørja viku í vetrarskránni í ár, so vera tó ummæli av og á, og í dag var so tað fyrsta í hesum umfari.
Nýggja fløgan hjá Ginman/Eivør var á skránni. Henda framúr góða útgáva fekk bestu skoðsmál frá mær, og endaði við at fáa 6 av 6 stjørnum.
Tað var heldur ikki uttan orsøk, tí tey klæða hvør øðrum, ikki bara høvuðsleikararnir lag og orðsmiðurin, basssnillingurin Lennart Ginman og føroyska songkvinnan við tí stóru røddini Eivør Pálsdóttir, men allur bólkurin klæðir hvør øðrum.
Ginman/Eivør er eitt vakurt klútateppi, sett saman av stakleikarum, ið hvør í sínum lag er sera vakur, men settir saman er heildin uppaftur vakrari.
Tað munnu vera nógv, ið ikki eru heilt fresh í morgun eftir veitslulevna í gjár. Skal enntá viðganga, at eg havi verið meira fresh enn í morgun. Men kanska er ein avskrekkjandi orsøk til timburmennirnar.
Ein vinmaður vísti mær hetta íslendska kykmyndalagið í gjár, um ein, ið altíð vaknar fresh.
Onkuntíð dettur man um okkurt á alnetinum, ið sigur yeah! Sumt er somikið gott, at tað er vert at deila við tykkum. Hetta eru sunnudagsbitar.
Herfyri ummældi eg nýggju stuttfløguna hjá Guðrið Hansdóttir, “Taking Ship”, ið er gjørd til týska marknaðin. Hetta er ein deilig poppfløga, ið vísir nógvar ymiskar síður av Guðrið.
Fløgan vendur sær fyrst og fremst til týska marknaðin, har Guðrið ger um seg. Guðrið er vorðin ein búgvin songkvinna og eisini ein búgvin sangskrivari, hon arbeiðir her eisini saman við Janus Rasmussen, ið hon eisini arbeiðir sama í Byrtu. Har er eisini Sunna Margret, ið eisini syngur kór hjá Byrtu í øllum førum á Nordisk 2014.
Herfyri ummældi eg hálvfløguna “Once” hjá Dánjal í Brunsj, ein framúr góð útgáva, ið er fyrra helvt av eini heilfløgu, ið kemur út á G! seinni í ár.
Tónleikurin er poppur, men hevur eisni annað í sær. Løgini eru sera sterk melodiskt og fleiri hava absolutt hittpotentiali.
Tróndur Bogason er við í framleiðsluni, saman við Dánjal og Kim Nyberg, ið er betur kendur sum mandolinleikarin í Afenngin. Hetta er ein spennandi samanseting av kreftum, ið hava rættiliga ymiskar bakgrundir, og úrslitið er eisini gott.
Dánjal skrivar tónleikin saman við Kim Nyberg, tó er eitt lag, ið Dánjal hevur skrivað til abba sín, um ommu sína, tá hon andaðist. Ein vøkur kvøða skrivað úr sjónarhorninum hjá abbanum.
Føroyska EP’in hjá Høgna Lisberg er ikki so popput og ikki líka fangandi, sum tvær tær undanfarnu fløgunar. Hesaferð hevur Høgni sjálvur framleitt fløguna, men hevur latið sín fasta framleiðara ljóðblanda og mastra hana.
Á fløguni spæla Knút Háberg Eysturstein og Jan Rúni Poulsen við, teir eru í løtuni eisini bólkurin, ið Høgni brúkar á konsertum, og rigga teir heilt øgiliga væl. Eisini er ein frálík strúkara kvartett við.
Fløgan fekk 4 av 6 stjørnum
Á fløguni eru tað serliga løgini Fólkið í sprekkunum og Minnið, ið skarða framúr, hetta og mangt annað tosaði eg við Eyðfinn Jensen um, tá eg ummældið fløguna í Brunsj.
Útgávan hjá The Absent Silver King er ein LP, ein fløga og eitt savn við tekstum eftir høvundin og oddamannin Trygva Danielsen. Í Brunsj mánadagin ummældi eg útgávuna. Talan er um góða og vælskipaða og vælljóðandi útgávu, har limir í Bendum Spónum, Clickhazurin Bogi á Lakjuni og Trygvi Danielsen úr Gipsy Train eru komnir saman at skapa eitt serligt produkt.
Tónleikaligi parturin fekk 4 stjørnur, og hóast tekstsavnið ikki var ummælt, so kann tað viðmælast sum eitt must fyri øll, ið elska føroyska málið.


text:
Vit halda nú fram við øðrum parti av søguni hjá MC-Hár. Í fyrsta partið hoyrdu vit um árini frá stovnan og fram til bólkurin gav fløguna “Framvegis uttan vit út” fyrst í 1998, nú halda vit fram frá beint eftir tað.
Limirnir í MC-Hár sum búðu í Keypmannahavn, spældu í 1998 undir navninum ”Lucy Nation”, hetta var ein bólkur, ið sang á enskum og bert spældi uttanfyri Føroyar, umframt Niels Una, Trónd, Petur og Torkil spældu Jónas Bloch Danielsen á gittar, Jógvan Joensen á bass og Malan Eyðunsdóttir í Lucy Nation. Lucy Nation luttók í stóru evropeisku tónleikakappingini Emergenza. Fyrsta konsertin í hesum samanhangi var á spælistaðnum Backfish á Prinsessegade í Keypmannahavn. Har spældi bólkurin seg víðari í semifinaluna, sum varð hildin í Vega, í tí minna salinum. Her eydnaðist tó ikki at sannføra áskoðararnar um, at hesin bólkur skuldi stemmast víðari.
Sum altíð tá, tað snýr seg um kappingar har áskoðararnir avgera, hvør kemur víðari, so komu teir bólkarnir, ið høvdu flest fjepparar víðari.
Tá MC-Hár spældi á Tórshavnar Jazz-, Fólka- og Bluesfestivali 1998, vóru fleiri Lucy Nation løg á skránni, m.a Offblend, ið MC-Hár spældi inn á TUTL Live 25 ár fløguna og Letters From a Me, ið varð spældur í Prix Føroyar finaluni 2003 við føroyskum teksti og heitinum “Undrandi”. Eisini vóru Malan Eyðunsdóttir á sangi og Jónas Bloch Danielsen á gittari við MC-Hár hesaferð.
Hendan konsertin varð øll filmað, hetta gjørdist eisini konsertin, tá Alexander Gaard fyrstu ferð gjørdi ljóð hjá MC-Hár, hann hevði gjørt ljóð hjá Lenu Andersen í høllini við síðurnar av og kom inn at lurta, tá fyrireikarin Brandur Øssurson heitti á hann um at taka yvir knøttarnar, tí tann ljóðmaðurin, ið gjørdi ljóð ikki maktaði uppgávuna nóg væl.
Øll konsertin er upptikin á kamera, og man hoyrir týðiliga mun á, tá Alexander tekur yvir. Samstarvið við Alexander hevur eisini hildið fram heilt til dagin í dag, har hann er fastur fúsur handan knøttarnar, tá MC-Hár spælir.
Hetta var somuleiðis eisini fyrstu ferð, at MC-Hár framførdu í svørtu klædningunum, ið hava fylgt bólkinum síðan tá. Á fløguni Framvegis uttan vit er eitt gjøgnumgangandi tema, um eina religiøst samtak, ið eitur “Seytjan Svakar Sektir” SSS, og sektin er víst á fløguhúsanum av 17 monnum í klædningi, við reyðum SSS armbondum. Tí valdu MC-Hár at lata seg í sum Seytjan Svakar Sektir á konsertini.
Stutt eftir hetta valdu tey í Lucy Nation at sleppa rapprokkinum og heldur spæla popprokk, Niels Uni og Jónas vóru samstundis koyrdir úr donsku útgávuni av bólkinum. Teir hildu tó báðir á í MC-Hár. C-987B var farin úr bólkinum fyri at konsentrera seg um hin bólkin, ið skifti navn til fyrst Crumb og síðan Lucination.
Niels Arge Galán avloysti C-987B, og kom sosttatt við aftur í bólkin, Niels hevði fyrstu ferð spælt við MC-Hár á Tungmálmi ’93 og var eisini gittarleikari á fyrsta innspælda lagnum hjá MC-Hár “Symphony of Irony”, umframt at Niels syngur á fleiri løgum á “Framvegis uttan vit”.
MC-Hár luttók á Prix Føroyum í 1999, og slepti í hesum sambandi fjolluttu rappdulnevnunum. Bólkurin var nú mannaður av Niels Una Dam, Allani Mortensen, Niels Arge Galan, Trónda Bogasyni, Hera Reynheim, Jónas Bloch Danielsen og Peturi Dalsgaard. Innleiðandi umfarið var í Miðvági, har spældi m.a. ein nýggjur spennandi bólkur, ið æt Clickhaze. Clickhaze tók øll og alt á bóli við sínum tónleikastýli, ið tey kallaðu Rip Hop. Eisini spældu fyrrverandi Prix Føroyar finalistarnir Bimbs og Lucy Nation, ið nú æt Crumb. Hetta gjørdist eitt sera hart umfarð, men tá kvøldið var av stóðu Clickhaze og MC-Hár eftir við finaluplássunum. Clickhaze nummar 1 og MC-Hár á øðrum plássi.
Við kenning og í ovfarakáti rópti Niels Uni av pallinum, eg elski tykkum øll, og leyp út í áskoðarafjøldina, ið bar hann runt í rúminum. Kærleiksboðskapurin bleiv somikið væl móttikin, MC-Hár valdi, at halda fast í boðskapinum “MC-Hár elskar teg”.
Høga støðið hjá Clickhaze gjørdi, at MC-Hár visti, at har skuldi okkurt heilt serligt til, um tað skuldi eydnast at vinna Prix Føroyar. Tí var ein sangskrivingar- og venjingarvika sett av í Sólarmagn á Velbastað, har vóru sangirnir Murder #1, Burn Me og Global Deceit skrivaðir, og m.a. spældu teir kórsang inn til fleiri af sangunum. Á sjálvari finaluni var eisini songkvinnan Tórun Poulsen við á einum lagi. Tað eydnaðist at fáa eitt triðja pláss, aftan fyri vinnaran Taxi og Kjølar, ið gjørdust nummar 2 annað Prix á rað.
Men líka stóran ans, sum tónleikurin fekk, fekk slagorðið “MC-Hár elskar teg”, m.a. lat bólkurin risastórar hjartaballónur detta úr loftinum á Prix Føroyar finaluni, meðan teir sungu “Murder one in the name of love”.
Á Prix 1999 fløguni vóru MC-Hár løgini Murder #1 og Global Deceit á, og gjørdi luttøkan sera nógv fyri bólkin, m.a. vunnu teir sær luttøku á Spot Festivalinum, fingu nógv spælijobb heima í Føroyum og árræðið til at fara í upptøkuhølið.
Hesaferð valdu teir at fara í upptøkuhølið í Keypmannahavn, Playground Studios lá eitt hanagleiv frá Sun Studios, men var eitt munandi minnið studio. Tað skuldi tó ikki gerast so lætt sum ætla, tí bert eina viku, áðrenn bólkurin skuldi í studio, valdi trummarin Petur Dalsgaard at gevast í MC-Hár.
Avloysarin var tó upplagdur tí Uni Árting spældi frammanundan saman við Niels í 200 og Mold, og búði eisini í Keypmannahavn. Harumframt plagdu hann og Niels Uni at skate’a saman, tá teir vóru yngri. Eftir eina viku av hørðum venjingum var Uni til reiðar at spæla tey 4 løgini inn, sum skuldu vera á Burn Me, EP’ini. Jónas var sjálvur tøkningur og ljóðblandaði saman við Trónda Bogasyni.
Eitt hart summar við nógvum konsertum endaði við, at MC-Hár hitaði upp fyri D:A:D í Ítróttarhøllini á Hálsi, áðrenn leiðin gekk til Århus, har Spot Festivalurin bíðaði. Tað var tó longu greitt áðrenn konsertina á Spot, at hetta fór at vera tann fyribils síðsta konsertin saman við Niels og Una, tí teir ætlaðu at brúka alla sína orku uppá 200. Men komnir av pallinum boðaði Tróndu Bogason frá, at eisini hann gavst í bólkinum. Tí orkan skuldi brúkast til lesnaðin á komponistlinjuni á Kongaliga Konservatorinum í Keypmannahavn, umframt Lucination, ið skuldi undir upptøkur av fyrstu fløguni.
Eftir í bólkinum vóru rappararnir Niels Uni og Allan, gittarleikarin Jónas og bassleikarin Heri. Skjótt eftir var avtala gjørd við Jens Virgar Jakobsen, ið spældi í Diatribes saman við Hera, um, at hann skuldi gerast nýggjur gittarleikari. Fríði Øster, ið áður hevði spælt trummir við MC-Hár eitt nú á Symphony of Irony og á ymiskum konsertum í 1992, játtaði somuleiðis at spæla trummir, tá hann ikki var upptikin við sínum donsku bólkum. Men alt ár 2000 gekk uttan eina einastu MC-Hár konsert.


text:
Ingi Samuelsen
16.02.2017 - 11:06
Tíðindi > Vinna & Tøkni > Sjóvinna
Vestland var á veg við fiskamjøli úr Eskifirði á eysturlandinum í Íslandi til Noregs, tá skipið fekk maskinbrek seinnapartin í gjár og mátti biðja Vørn um hjálp.
Fyrrapartin kom Brimil sleipandi við skipinum inn um Stongina og skuldi koma á Havnina um middagsleitið.
Vestland er eitt føroyskt farmaskip, ið er skrásett í Danmark. Eigari og útgerðarmaður er Niels Andreas Mortensen í Streymnesi.
Niels Andreas greiðir frá, at avtala er gjørd við skipasmiðjuna Mest um at umvæla maskinskaðan, og vónandi kann tað gerast skjótt, so skipið sleppur víðari til Noregs við lastini. Enn er í hvussu so er ikki tikin nøkur avgerð um at umskipa lastina, sigur Niels Andreas Mortensen.
Vestland verður annars fyri tað mesta brúkt til at flyta alifóður. Felagið hjá Niels Andreas Mortensen, spf. Vermland í Streymnesi, keypti skipið í 2012 og umbygdi tað til at flyta alifóður. Tað mesta av árinum siglir Vestland innanskerðs í Noregi fyri Skretting við fóðuri og eisini olju og vetni til teir nógvu aliflakarnar har.
Men skipið verður eisini stundum brúkt til annan flutning, sum nú, ið skipið flytir fiskamjøl úr Íslandi til Noregs.
Siglir undir DIS
Vestland hevur verið skrásett í altjóða føroysku skipaskrásetingini, FAS, men í fjør var tað flutt í donsku skipaskrásetingina, DIS, og liggur í dag í felagnum N.A. Transport ApS í Svendborg, sum smápartafelagið Vermland í Streymnesi eigur.
- Tað er so, at tá siglt verður innanskerðs í Noregi verður eitt serligt oljuavgjald lagt á skip, sum ikki eru skrásett í norsku skrásetingunum ella í einum landi innan EBS-felagsskapin (EØS). Við tað at Føroyar ikki eru partur av hesum samstarvi, var ikki annað at gera enn at flaggað til eitt annað land, um vit framhaldandi vildu vera í vinnuni. Tí við einum serligum avgjaldi, sum hevði gjørt oljuna, ið vit lata, 150 oyru dýrari fyri liturin, enn onnur kundu latið, kundi vit tað sama givist, sigur Niels Andreas Mortensen, útgerðarmaður.
Fimm mans eru við Vestland.
(Mynd: Sverri Egholm)
(Mynd: Sverri Egholm)


text:
Lag: Jens Guttesen, Charles C. Converse
Týtt: Victor Danielsen
1. Eg ei negldur varð í lógvar,
eg ei tornakrýndur varð,
eg ei spjótið fekk í síðu,
Jesus alt í mín stað bar;
hann á krossin upp varð negldur,
eg fekk frið í mína sál,
hann hitt beiska steypið tømdi,
eg, eg fekk ta søtu skál.
2. Hann teir hvøssu tornir stungu,
lívið, gleðina fekk eg,
hann fekk háð og spýtt og stavsløg,
einki slagið rámti meg;
hann fekk spjótið gjøgnum síðu,
eg fekk Himmalin í ogn,
hann fekk straff, og eg fekk náði,
hann fekk storm, og eg fekk logn.


text:
Tað fært tú møguleika til hjá okkum, tí samstundis sum tað góða handverkið altíð hevur verið okkara
Í samband við ymiskt, sum seinastu tíðina er skriva um grøna orku og hitapumpur vilja vit koma við n
Eini hjún skiftu sær nevniliga oljufýrið út við einari hitapumpu fyri tveimum árum síðani, og tey
Fyrilestrar hjá Demich um jarðhita
Áhugaverd grein í ingeniøren um sjógvhitapumpuskipanina á Boðanes- heiminum, ið Demich hevur gjørt
P/F Demich hevur sum endamál at veita vørur og tænastur innan HVS og blikksmíð til byggivinnuna og privata marknaðin, fyri kappingarførar prísir, á so høgum tænastu- og góðskustøði sum gjørligt.
P/F Demich stuðlar hvørt ár ymisk tiltøk innan tað mentunarliga og ítrottarliga. Vit meta stuðul til ítrott og mentan sum eina íløgu og vilja vit tí hava nakað afturfyri stuðulin.
Stuðul til vælgeranadi endamál vilja vit eisini verða ein partur av eftir førimuni.
Allar umsóknir viðvíkjandi stuðli skulu verða skrivligar, munnligar umsóknir verða ikki viðgjørdar. Verður umsóknin send inn minni enn ein mánað áðrenn tiltakið, so verður umsóknin ikki viðgjørd.
Í umsóknini skal síggjast greitt hvat endamálið er við tiltakinum ella virkseminum, hvat stuðulin skal brúkast til og hvat vit fáa burturúr at stuðla umsóknini. Allar umsóknir verða viðgjørdar og fáa svar við teldupost ella post.
Umsóknir um stuðul skulu sendast við posti, ella telduposti til:
P/F Demich
Postbox 378
FO-110 Tórshavn
demich@demich.fo


text:
Tíðindaskriv
SKÚLIN Á FLØTUM SKIPAR HÁDEILDINA Í RÁSIR FRÁ NÆSTA SKÚLAÁRI
Komandi skúlaár verður hádeildin í Skúlanum á Fløtum skipað í
rásir. Fyrstu rásirnar verða ALMENN RÁS og ÍTRÓTTARRÁS. Um eitt ár er ætlanin
eisini at fara undir eina HANDLIGA RÁS.
Almenna rásin er 8. og 9. flokkur, sum vit vanliga kenna teir,
tó verða næmingarnir førleikabýttir í føroyskum, støddfrøði og enskum. Umframt
kravdu lærugreinarnar fara næmingarnir eisini at kunna velja týskt, alis-/evnafrøði,
smíð, køk, handarbeiði, myndlist, tónleik, íverksetan og skrivigleði. Skúlin
hevur ikki umstøður at bjóða út motorlæru og jarnsmíð enn, men tá ið nýggi skúlin stendur liðugur í
2020, verða hesar lærugreinar eisini
bodnar út.
Ítróttarrásin verður í tveimum. Onnur rásin er fótbóltur, ið
hevur verið fastur partur av tilboðnum í skúlanum í nøkur ár. Hin rásin, ið er
nýggj, er ein handbóltsrás.
-Vit eru ómetaliga spent upp á hetta nýggja tilboðið. Tí vit
síggja jaligu árinini, ið fótbólturin hevur havt á fleiri av okkara næmingum,
sigur Regin Marnersson, skúlastjóri á skúlanum á Fløtum.
- Við at víðka um ítróttarrásina við enn eini stórari
ítróttargrein, kunnu vit breiðka skarðan av næmingum, ið kunnu njóta gott av
einum tilboði, har skúli og ítróttur ganga hond í hond.
Nýggja handbóltsrásin er eitt samstarv millum Skúlan á Fløtum,
Neistan og Kyndil. Umframt Eddie Joensen, sum í fleiri umførum hevur verið
venjari í bestu mansdeildini í hondbólti, verða venjarar úr Neistanum og Kyndli
partar av venjaratoyminum á hondbóltsrásini. Hetta er sami leistur, sum skúlin
nýtir á fótbóltsrásini, har útbúnir venjarar við tilknýti í feløgunum hava
staðið á odda. Venjaratoymið í ár hevur verið Jan Dam, Sigfríður Clementsen og
Lukasz Cieslewicz
Næmingar, ið ynskja at gerast partur av handbólts- ella
fótbóltsrásini í Skúlanum á Fløtum komandi skúlaár, kunnu søkja um upptøku á
heimasíðuni hjá skúlanum saf.fo.


text:
Longu 28 ára gamal vann Vinterberg serliga prísin hjá dómsnevndini á filmsfestivalinum í Cannes fyri fantastiska og heimskenda filmin "Festen", og hevur síðan gjørt aðrar veldugar filmar, m.a. "Submarino" og "Jagten". Sofía er fødd í 1987 og var í mai mánaða í fjør liðugt útbúgvin á Statens Teaterskole. Hennara fyrsta leikroynd eftir hetta var í einum leiki um Karen Blixen "Om Baronessen", sum varð leiktur í fjør á Folketeatret. Hon hevur luttikið í fleiri stuttfilmum hjá filmsskúlafólkum og var eisini við í seinasta stuttfilminum hjá Heiðriki á Heygum. Áðrenn tað hevur hon verið við m.a. í ymiskum leikum í sjónleikarahúsinum.
Nýggi leikurin hjá Thomas Vinterberg eitur Kollektiv og er ein skemtilig, men heldur ómild lýsing av kollektiv-hugskotinum í sjeytiárunum hjá kenda filmsleikstjóranum, sum sjálvur er uppvaksin í einum tílíkum sambýli. Søgugongdin gongur fyri seg í byrjanini av 1970´unum. Erik hevur arvað eini hús og ætlar saman við damuni, Onnu at stovna eitt kollektiv í tíðarinnar ond, men tá Erik fer at fríggja við Emmu og vil hava hana at flyta inn í kollektivið, verður ikki lætt hjá fólkunum í kollektivinum. Sofía Nolsøe spælir leiklutin sum tann unga, vakra Emma. Leikluturin gevur av sonnum Sofíu Nolsøe Mikkelsen møguleikan at gera vart við seg sjálva sum leikara. Vit ynskja henni góða eydnu og ynskja til lukku við leiklutinum.


text:
- Tíðindi, mentan og ítróttur
Nýggjur flokkur undir stovnan
Átakið er farið í gongd á facebookbólkinum "Tunlar norður um fjall nú", og tað er Hjalmar Zachariasen, sum er stigtakari. Í bólkinum eru fleiri enn 1.200 limir.
Í stuttari endamálsorðing skrivar hann soleiðis:
"Tað er órímuligt at halda, at kjakið um tunnlanar fer at halda fram. Nú vónar samgongan, at tey sleppa frá at hoyra frá okkum. Tí haldi eg, at tað er rættast bara at stovna ein flokk, Føroyaflokkin. Serliga er tað órættvísu spælireglurnar og raðfestinganar, sum tey minnu økini uttan fyri miðstaðin fáa, sum eg vil hava lýst", skrivar stigtakarin.
Málið er at savna 800 undirskiftir og finna skikkað valevni, stendur á facebook, har fólk eisini kunnu skriva undir.
Sí eisini


text:
Koltur
Koltur liggur í ein útnyrðing stutt frá Hesti, sum er minsta bygda oyggj í Føroyum, 2,3 km² til víddar. 1 fólk býr fast alt árið í Koltri og hevur gjørt tað síðani 1997. Alt ferða- og flutningssamband við Koltur er við tyrluni hjá Atlantsflog. Hon flýgur mikudag, fríggjadag og sunnudag. Hesar dagar ber til at koma til Havnar og aftur sama dag. Til ber at sigla til Kolturs, men av tí at atløguviðurskiftini eru sera vánalig, er tað ikki gjørligt at koma við báti higar uttan í góðum líkindum, tá tað er kyrt. Onki alment ferðasamband er sjóvegis. Koltur er eitt serliga náttúruvakurt stað, umhvørvið alt lýsir føroyska søgu og siðir fleiri árhundrað aftur í tíðina. Møguleikarnir fyri náttúruupplivingum eru stórir, bæði við útferðum í bjørg og haga, men eisini á slættlendinum við gomlu bygningarnar og í fjøruni við tí hvíta sandinum.
Har býr bert ein familja, sum hevur oynna í festi frá tí almenna. Umleið helvtin av Føroya jørð er almenn jørð, sum er býtt sundur í bóndagarðar, sum verða festir til ávísar bøndur. Ein av hesum gørðum er oyggin Koltur. Stórur partur av oynni er eitt høgt fjall, ið hevur givið henni navn, og navnið er av fornnorrønum uppruna, kemur av gamla orðinum koltr, ið merkir fjallaknúkur. Koltur eins og Hestur er bygd longu í landnámstíð ella stutt eftir. Upprunaliga hevur oyggin verið ein garður, men hann er býttur í tveir garðar tíðliga í tíðini, og soleiðis eru komnir tveir býlingar. Tann upprunaligi eitur Heimi í Húsi, og hin yngri Norðuri í Gerðum. Seinri fóru hesir garðar aftur sundur, soleiðis at tað vórðu 4 garðar. Fólkatalið vaks og var um 50, tá ið tað var uppá tað mesta. Bóndahjúnini, sum nú eru, búgva Norðuri í Gerðum, og við hjálp av peningaligum stuðli frá almennum og privatum peningastovnum og grunnum er sett í verk eitt arbeiði at seta tann eldra býlingin, Heimi í Húsi, í upprunaligan stand við sethúsum og úthúsum. Ætlanin við hesum er at varðveita ein gamlan føroyskan býling.
Myndir[rætta | rætta wikitekst]
Sí eisini[rætta | rætta wikitekst]
- myndafrásøgn í Magn, nr. 5, mai 1979


text:
Capitalism: A Love Story
Capitalism: A Love Story er heitið á sætta dokumentarfilminum hjá Michael Moore (f. 23. apríl 1954 í Flint, Michigan) og hann verður frumsýndur í New York og Los Angeles tann 23. septembur 2009. Síðan verður filmurin vístur í restini av USA tann 2. oktobur. Enn er ikki vist, nær filmurin kemur hendan vegin. Moore hevur bæði langað út eftir bil ídnaðinum, skotvápnamentanini og Bush stjórnini í Amerika. Nú leypur hann í krovið á landsins fíggjarmynduleikum. Hann fer at snúgva seg um fígggjarkreppuna í heiminum og serliga í USA.
Filmurin er skýrdur at vera tann besti, sum Moore hevur gjørt. Í filminum greiðir Moore frá fíggjarliga skammlopinum, sum í fjør rakti heimin –og serliga Amerika. Í bretska blaðnum The Guardian fær filmurin 4 av 5 stjørnum. Filmurin verður lýstur sum eitt álop á kapitalistisku skipanina, har nakrir fáir gribbar skora vinningin og hava skuldina fyri neyð og armóð hjá milliónum av øðrum. Bankar og kapitalgrunnar eru teir óndu, sum gera so fløktar íløgur, at eingin hevur nakran møguleika at gjøgnumskoða tær. Filmurin er samansettur av søgum frá syndarligum mannalagnum, humori, happenings og filmsbrotum.
Umstríddi Moore eigur fleiri dokumentarfilmar, ið eru hægstir á toplistanum yvir dokumentarfilmar, ið hava vunnið flest filmar inn aftur.


text:
Naja Maria Aidt er danskur rithøvundur, fødd jólaaftan í 1963 í Assiat í Grønlandi. 7 ára gomul flutti hon til Danmarkar og vaks upp í Keypmannahavn.
Hon gav fyrsta yrkingasavn sítt Så længe jeg er ung út í 1991 og hevur síðan skrivað bæði til børn og vaksin.
Útgávur:
2008 Sum einglarnir flúgva í Vencil 4
2009 Sakarias og hini 1
Sakarias traðkar á strikurnar 2
2010 Sakarias hevur summarfrí 3
Sólber í Vencil 8
2011 Sakarias og føðingardagurin 5
2013 Hatta er ikki maður mín. Vencil nr. 14
Heimasíða:
www.najamarieaidt.com


text:
Heilin lumpar okkum at kenna kropsliga møði
Magni Mohr, granskari og leiðari á Depilinum fyri Heilsu- og Almannagransking, Fróðskaparsetri Føroya, hevur saman við granskarum á Syddansk Universitet og Exeter University útgivið grein í vísindaliga tíðarritinum Frontiers of Nutrition við heitinum: “Improved Exercise Tolerance with Caffeine is Associated with Modulation of both Peripheral and Central Neural Processes in Human Participants”.
Samanumtikið sigur Magni at: “kanningin er serstøk, tí vit beinleiðis - á livandi menniskjum - kanna gongdina, heilt frá tí, at nervaimpulsir verða mentir í heilanum og sendir út gjøgnum mønuna og motornervina út til arbeiðandi vøddan... og ja, vit eru komin enn eitt týdningarmikið fet nærri einum svari upp á ein aldargamlan spurning.
Vit kenna tað øll, tá vit arbeiða hart við vøddunum. Tá vit venja hart kropsliga, ganga skjótt í mótbrekku, renna aftan á bussinum ella bera tungan førning. Vøddarnir spennast ógvusliga, klára ikki at menna neyðugu kraftina og vælkenda brennandi pínan minnir okkum á, at vøddarnir eru móðir. Vit mugu seta ferðina niður ella steðga á eina løtu. Men hvat er tað, sum veruliga hendir? Hvat er vøddamøði sum fysiologiskt fyribrigdi, eru tað vøddarnir sum møðast ella lumpar heilin okkum til at halda, at vøddarnir eru móðir fyri at verja okkum móti overvan? Ella hevur millióna ára langa evolutiónin av menniskjanum ment eina skipan, har vøddarnir samskifta við heilan og nervalagið, soleiðis at hesi gøgn menna møði í felag?
Menniskjan hevur í áratúsund undrast og hugleitt yvir, hvat vøddamøði undir kropsligum arbeiði er, og sjálvt viðurkendir heimspekingar í forna Grikkalandi viðgjørdu henda spurdóm á yvirskipaðum stigi. Fyrsta veruliga granskingarverkætlanin, sum kannaði vøddamøði undir kropsligum arbeiði, varð tó framd í 1892 av italiumanninum Mosso, og síðan tá hevur møði verið eitt av sentralu økinum innan ítróttarmedisinska og fysiologiska gransking.
Ígjøgnum seinastu øld og serstakliga seinnu hálvu av 1900 talinum vórðu hópur av slóðbrótandi kanningum almannakunngjørdar, sum lýstu vøddamøði í isoleraðum arbeiðsmodellum ella in vitro støðum. Hetta eru kanningar av vøddum frá m.a. músum ella rottum, sum verða elektriskt stimbraðir í eini roynd at endurskapa vøddaarbeiði í mest møguligum náttúruligum umstøðum. Til ber so at máta, hvussu vøddin møðist og eisini meta um hvørjar fysiologiskar skipanir eru upp á spæl, tá vøddamøðin mennist.
Seinastu 30 árini eru hesar kanningar styrktar av sokallaðum in vivo kanningum, har vøddamøði undir arbeiði verður kannað beinleiðis í menniskjanum. Týdningarmiklastu av hesum kanningum eru framdar í norðurlendskum granskingarhøpi, serstakliga á sterku universitetunum í Danmark og Svøríki. Magni Mohr hevur verið partur av hesum arbeiði í 20 ár sum granskari á Københavns Universitet, Exeter University, Gøteborgs Universitet, Syddansk Universitet og seinastu árini eisini á Fróðskaparsetri Føroya. Hann hevur saman við øðrum norðurlendskum granskarum verið við til at menna fleiri nýggjar granskingarhættir, sum gera, at neyvari og fjøltáttaðar mátingar kunnu gerast í arbeiðandi menniskjanum.
Nýggja greinin nýtir júst slíkar fleirtættaðar granskingarhættir og byggir á størri kanningararbeiði við aðalmálinum at lýsa, hvussu møði mennist undir hørðum vøddaarbeiði. Eisini var roynt at kanna, hvørjar fysiologiskar skipanir í miðnervalagnum, útnervalagnum og vøddunum samspæla at menna møði. Kanningin varð framd á Exeter University í Onglandi, har ungir, frískir, trenaðir menn arbeiddu við stóra lærvøddanum (m. quadriceps femoris) á ergometri inni í einum MRI-skannara. Royndarpersónarnir arbeiddu fimm ferðir (hvørt arbeiðsinterval var 3-5 min. til longdar) inntil vøddin ikki orkaði. Vøddin varð skannaður ígjøgnum alt arbeiðstíðarskeiðið og broytingar í m.a. orkuskipanum og evnum, sum ávirka vøddavirknið vóru mátaði neyvt. Áðrenn og aftan á arbeiðið vórðu vøddastyrkitestir gjørdar; hetta varð gjørt við samstundis elektriskari stimbran av lærvøddanum og stimbran av motorsentrinum í heilanum. Menning av kraft og elektriskt virknið í vøddanum vórðu mátað undir styrkitestunum. Á henda hátt varð gjørligt at gera skikkaða meting av, hvussu nógv av vøddamøðini hendir í motor cortex, í mønuni ella motorisku nervini til vøddan og í sjálvari vøddakyknuni. Eisini vórðu blóðroyndir tiknar undir arbeiðinum. Hetta er fyrstu ferð, at allir hesir granskingarhættir vera nýttir samstundis. Royndarpersónarnir framdu kanningina uttan (placebo) og við inntøku av koffein (6 mg per kg kropsvekt), sum vit vita ávirkar møðismekanismur í bæði í nervalagnum og í vøddunum.
Samanumtikið vísti kanningin, at bæði skipanir í miðnervalagnum (supraspinalt og spinalt), útnervalagnum og í arbeiðandi vøddunum eru munandi ávirkaðar av hørðum stutttíðararbeiði, og spæla tætt saman í tilgongdini har møðin verður ment. Mett varð útfrá úrslitunum, at ein økt mongd av jóninum K+ uttanfyri (í interstitialvætuni) og H+ (í arbeiðandi vøddakyknumi) fremja negativt feedback skipanir (via sensoriskar nervar; bólkur III og IV afferentar nervar), sum tarna nervasignalunum frá mønuni og út til arbeiðandi vøddan og møguliga eisini frá motor cortex til motor nervuna. Inntøka av koffein økti um arbeiðslongdina og sostatt útsetti møðina, og hetta var fyrst og fremst av einum betri virkandi nervalagi (bæði á mið- og útnervalagsstøði) undir harða arbeiðinum. Víst varð eisini, at toleransan fyri “møðisevnum” í vøddanum (niðurgongd í m.a. CP, upphopan av Pi og H+) øktist við koffeininntøku.
Magni Mohr tekur soleiðis samanum um kanningina: “Kanningin er slóðbrótandi, tí at vit kanna øll millumstigini frá, at motor cortex í heilanum mennir nervaimpulsir og sendir hesar via mønuna og motornervina út til arbeiðandi vøddan. Vit stimbra jú bæði motor cortex og nerva femoralis elektriskt ímeðan royndarpersónarnir royna at arbeiða maksimalt. Samstundis máta við elektriska virksemið og evnisskiftið í arbeiðandi vøddanum, og tískil kunnu vit meta um, hvar og á hvørjum støði avgerandi møðismekanismurnar liggja. Vit vísa m.a., at møði mennist bæði í motor cortex og/ella supraspinalt, í stimbranini av motornervini og inni í sjálvum tí arbeiðandi vøddanum. Vit vísa í kanningini eisini tekin um, at vøddarnir samskifta ígjøgnum evnir, sum verða framleidd undir vøddaarbeiði, við miðnervalagið, og serstakliga hetta sokallaða cross-talk er áhugavert og er eitt høvuðsgranskingarøki hjá okkum í løtuni”, sigur Magni Mohr. Hann staðfestir, at kanningin higartil hevur fingið góða móttøku í altjóða granskingarumhvørvinum og í útlendskum miðlum og kanningin verður løgd fram á stóru ítróttamedisinsku ráðstevnuni American College of Sports Medicine í USA seinni í ár. Granskingartoymið er longu í ferð við uppfylgjandi kanningar, sum vónandi eisini fara at kasta nýtt ljós á spennandi loynidómin um, hví og hvussu vøddar møðast av kropsligum arbeiði. “Tað er serstakliga spennandi og kveikjandi at arbeiða við stórum grundgranskingarspurdómum, sum hava hugtikið mannaættina í so langa tíð, og sum eru tætt knýttir at okkara evolutiónssøgu”, sigur Magni at enda.
Samandráttur av greinini kann lesast her


text:
1899-1986
Jorge Luis Borges var argentinskur rithøvundur.
Í 1914 flutti familja hansara til Evropa og var har til 1921, tá ið tey vendu aftur til Buenes Aires.
Frá 1956 til 1970 starvaðist hann sum professari í bókmentum á lærda háskúlanum í Buenos Aires.
Lív hansara var nógv ávirkað av hernaðarstjórnini í Argentina. Mong hava eisini undrast á, hví Borges ikki fekk Nobel heiðurslønina í bókmentum og hava gitt, at tað kanska var orsakað av, at hann serliga í áttatiárunum ikki mótmælti hernaðarstýrunum í Argentina, Chile, Uruguay og aðrastaðni.
Hann misti so við og við sjónina; av tí at hann ongantíð lærdi seg blindaskrift, gjørdist mamma hansara skrivari hjá honum, til hon doyði.
Hann var serliga kendur fyri sínar stuttsøgur og yrkingar, men tókst við mangar aðrar greinir av bókmentum, umframt at týða.
Útgávur:
2002 Líknilsið um slottið í Tað nýggja Atlantis
2007 Skriftin hjá gudunum. Vencil nr. 2
2013 Vitnið. Vencil nr. 13
Ummæli/umrøða:
www.borges.uiowa.edu
Heiður:
1956 National Prize fyri bókmentir. Universitetið í Cuyo
1961 Prix Formentor. Altjóða útgevaraheiðursløn.
1965 Order of the British Empire
1971 The jerusalem prize
1976 Special Edgars
1979 Cervantes prize
1980 Prix Mondial Cino del Duca